text:
Indzaba 9: Nowa Wakha Umkhumbi
NOWA abe nemfati nemadvodzana lamatsatfu. Emagama emadvodzana akhe kwakunguShemi, Hhamu naJafethi. Ngamunye kulamadvodzana akhe abenemfati. Ngako-ke, bekunebantfu labasiphohlongo emndenini waNowa.
Nkulunkulu watsi kuNowa akente intfo lengaketayeleki. Watsi akakhe umkhumbi lomkhulu. Lomkhumbi wawumkhulu kakhulu ufanana nelibhokisi lelikhulu lelidze. Nkulunkulu watsi: ‘wakhe ube titezi letintsatfu, ube nemakamelo ngekhatsi kuwo.’ Lamakamelo abetawuhlala Nowa nemndeni wakhe, tilwane, kanye nekudla lokubenele bonkhe.
Nkulunkulu watjela Nowa kutsi alungise umkhumbi kute kungangeni emanti kuwo. Nkulunkulu watsi: ‘Ngitawuletsa zamcolo lomkhulu, utawubhubhisa konkhe lokuphilako emhlabeni lokungakangeni emkhunjini.’
Nowa nemadvodzana akhe bamlalela Jehova, bakha umkhumbi. Kodvwa labanye bantfu bamane batihlekela nje, futsi bachubeka benta lokubi. Ngalesikhatsi Nowa abatjela ngaloko lobekutawentiwa nguNkulunkulu, kute lowamkholwa.
Kwatsatsa sikhatsi lesidze kwakha umkhumbi, ngoba wawumkhulu kakhulu. Ekugcineni, ngemva kweminyaka leminyenti kwaphela kwakhiwa kwawo. Nkulunkulu watjela Nowa kutsi angenise tilwane emkhunjini. Watsi atsatse timbili kulolo nakulolo luhlobo, lesidvuna nalesisikati. Kodvwa kulolunye luhlobo, Nkulunkulu watsi atingenise tibe sikhombisa. Waphindze watsi angenise tonkhe tinhlobo tetinyoni. Nowa wakwenta konkhe layalwa nguNkulunkulu kutsi akwente.
Ekugcineni Nowa nemndeni wakhe bangena emkhunjini. Nkulunkulu wabese uyawuvala umnyango wawo. Ngekhatsi emkhunjini, Nowa nemndeni wakhe besebalindze lokutakwenteka. Ase uticabange nawe usekhatsi emkhunjini ulindze nabo. Ngabe utawufika yini zamcolo njengoba Nkulunkulu abeshito?
Genesisi 6:9-22; 7:1-9.
Imibuto
- Umndeni waNowa bewunebantfu labangakhi, futsi abebobani emagama emadvodzana akhe lamatsatfu?
- Nguyiphi intfo lengaketayeleki Nkulunkulu latsi Nowa akayente, futsi kungani asho njalo?
- Benta njani bomakhelwane baNowa nakabatjela ngekwakha umkhumbi?
- Nkulunkulu watjela Nowa kutsi atenteni tilwane?
- Ngemuva kwekuba Nkulunkulu sekawuvalile umnyango wemkhumbi, yini lokwadzingeka kutsi Nowa nemndeni wakhe bayente?
Imibuto leyengetiwe
- Fundza Genesisi 6:9-22.
Yini leyenta Nowa waba ngumkhulekeli waNkulunkulu weliciniso lovelele? (Gen. 6:9, 22)
Jehova utiva kanjani ngebudlova, futsi loko kufanele kusitsintse kanjani nasikhetsa indlela yekutijabulisa? (Gen. 6:11, 12; Hla. 11:5)
Singamlingisa kanjani Nowa lapho sitfola sicondziso lesivela enhlanganweni yaJehova? (Gen. 6:22; 1 Joh. 5:3)
- Fundza Genesisi 7:1-9.
Indlela Jehova labona ngayo Nowa angumuntfu lolungile nakuba angakapheleli, isikhutsata kanjani tsine lamuhla? (Gen. 7:1; Taga 10:16; Isa. 26:7)


c: text/html

text:
Bukhosi
Bukhosi yindlela yekubusa lapho khona inhloko yembuso ingakhetfwa khona, kepha ibekwa ngemitsetfo yalowo mbuso nobe sigodzi futsi leyo nhloko ibusa idzimate ikhotsame nobe yehle esikhundleni (ikakhulukati enshonalanga).
Emandla ebukhosi[hlela | edit source]
- Bukhosi lobutimele.
Lobu bukhosi lobubusa ngendlela letsite lengalawulwa.lana inkhosi nobe indlovukati ishaya imitsetfo yente konkhe lokwentiwa yinhloko yembuso.
- Bukhosi bemtsetfosisekelo.
Lobu bukhosi lobandze eyurophu lapho khona emandla enkhosi nobe indlovukati alawulwa ngumtsetfosisekelo wesive njengaseNgilandi nasesipeyini.
Kutsatfwa kwesikhundla sebukhosi[hlela | edit source]
Lotawulandzela umbusi wesive ukhetfwa ngetindlela letinyenti. Ngesiswati inkhosi ayimkhetsi lotayilandzela kepha ukhetfwa emva kwekukhotsama kwayo. NgesiZulu umfana lomdzala lotalwa yinkhosikati yekucala nguye lolandzelako.

robotstxt: allowed

filter: keep


text:
SEHLUKO 1
Ungubani Nkulunkulu?
1, 2. Ngumiphi imibuto bantfu labavame kutibuta yona?
BANTFWANA babuta imibuto leminyenti. Nawubaphendvula bavame kubuta batsi, ‘Leni?’ Nawuphindze ubaphendvula kuyenteka baphindze babute batsi, ‘Leni nje?’
2 Sonkhe siyayibuta imibuto, akuyi ngekutsi singakanani ngeminyaka. Singatibuta imibuto lemayelana nekutsi sitawudlani, sitawugcokani nobe kutsi sitawutsengani. Ngalesinye sikhatsi singatibuta imibuto lebalulekile lemayelana nekuphila kanye nelikusasa. Kodvwa sivame kuyekela kutibuta lemibuto nasingatitfoli timphendvulo letenetisako.
3. Yini leyenta bantfu bacabange kutsi ngeke batitfole timphendvulo temibuto labanayo?
3 LiBhayibheli linato yini timphendvulo temibuto lebalulekile lesitibuta yona? Labanye bantfu bacabanga kutsi linato, kodvwa batsi kulukhuni kakhulu kulicondza. Bangase bacabange kutsi bothishela noma bafundisi kuphela labanaletimphendvulo talemibuto. Labanye bantfu banemahloni ekusho kutsi abatati timphendvulo talemibuto. Wena ucabangani?
4, 5. Ngumiphi imibuto lebalulekile longaba nayo? Kubaluleke ngani kutsi uchubeke ufuna timphendvulo tayo?
4 Kungenteka utibuta imibuto lenjengekutsi: Ngiphilelani nje? Kutawentekani kimi nangifa? Unjani Nkulunkulu? Jesu, uMfundzisi lomkhulu watsi: “Chubekani nicela, nitawuphiwa; chubekani nifuna, nitawutfola; chubekani ninconcotsa, nitawuvulelwa.” (Matewu 7:7) Ungalilahli litsemba uze utfole timphendvulo longatetsemba.
5 Nangabe ‘uchubeka ufunisisa’ letimphendvulo, utotitfola eBhayibhelini. (Taga 2:1-5) Letimphendvulo tiyevakala, futsi titokwenta ujabule nyalo uphindze ube nelitsemba lelihle lelikusasa. Ake sicoce ngembuto lodide bantfu labanyenti.
NKULUNKULU UYASIKHATSALELA YINI NOME UNELUNYA?
6. Yini leyenta bantfu bacabange kutsi Nkulunkulu akanendzaba nekuhlupheka kwabo?
6 Bantfu labanyenti bacabanga kutsi Nkulunkulu akanendzaba natsi. Bacabanga kutsi kube Nkulunkulu bekanandzaba natsi, umhlaba ngabe uncono kunaloku longiko nyalo. Sibona timphi, inzondo kanye netinkinga emhlabeni wonkhe. Bantfu bayagula bayahlupheka futsi bayafa. Labanye bayatibuta kutsi: ‘Nangabe Nkulunkulu anendzaba natsi, wentiwa yini kutsi angakucedzi konkhe lokuhlupheka?’
7. (a) Yini leshiwo bafundisi leyenta bantfu bacabange kutsi Nkulunkulu unelunya? (b) Yini lesenta siciniseke kutsi akusuye Nkulunkulu lobangela tintfo letimbi?
7 Ngaletinye tikhatsi, baholi benkholo benta bantfu bacabange kutsi Nkulunkulu unelunya. Nakwenteka intfo lembi batsi kuyintsandvo yaNkulunkulu. Batsi kwenteke ngoba abekuhlelile. Nabasho njalo basuke basola Nkulunkulu. Kodvwa liBhayibheli lifundzisa kutsi Nkulunkulu akayuze ente lokubi. UmBhalo waJakobe 1:13 usitjela kutsi Nkulunkulu akalingi muntfu. Utsi: “Nangabe umuntfu alingwa, angabosho kutsi: ‘Ngilingwa nguNkulunkulu.’ Ngobe Nkulunkulu ngeke alingwe ngalokubi kantsi naye akalingi muntfu.” Loku kusho kutsi nanobe Nkulunkulu angakativimbi tintfo letimbi kutsi tenteke, akusuye lotibangelako. (Fundza Jobe 34:10-12.) Ase sibekise.
8, 9. Yini leyenta kungabi kahle kusola Nkulunkulu ngetinkinga tetfu? Bekisa.
8 Cabanga ngemfana losahlala nebatali bakhe. Babe wakhe umtsandza kakhulu futsi umfundzise nendlela yekutsatsa tincumo letikahle. Kodwa lomfana ucala kuba lihlongandlebe, angasamlaleli babe wakhe ekugcineni ahambe ekhaya. Ungenela imikhuba lemibi bese ungena etinkingeni. Ungasho yini kutsi ngulobabe lobangele letinkinga ngekutsi avume kutsi lomfana ahambe ekhaya? Cha, angeke! (Lukha 15:11-13) Njengalobabe, Nkulunkulu akazange abavimbele bantfu nabakhetsa kwenta lokubi futsi bangamlaleli. Nangabe kwenteka intfo lembi kufanele sikhumbule kutsi ayikabangelwa nguNkulunkulu. Akusikahle kusola Nkulunkulu.
9 Kunesizatfu lesivakalako lesenta Nkulunkulu angativimbeli tintfo letimbi kutsi tenteke. Esehlukweni 11 utawufundza ngaloko liBhayibheli lelikushoko ngalendzaba. Ungaciniseka kutsi Nkulunkulu uyasitsandza futsi akwenteki asibangele tinkinga. Ecinisweni nguye kuphela longaticedza.—Isaya 33:2.
10. Yini lengasenta siciniseke kutsi Nkulunkulu utabucedza bonkhe bubi lobentiwa bantfu lababi?
10 Nkulunkulu ungcwele. (Isaya 6:3) Konkhe lakwentako kumsulwa, kuhlantekile futsi kuhle. Ngaleso sizatfu singametsemba. Nkulunkulu akafani nebantfu. Ngaletinye tikhatsi bantfu benta tintfo letingakalungi. Ngisho nembusi lowetsembeke kakhulu ute emandla ekulungisa wonkhe umonakalo lowentiwa bantfu lababi. Kute umuntfu lonemandla lalingana newaNkulunkulu. Angakhona kulungisa tonkhe tintfo letentiwe bantfu lababi futsi utatilungisa. Utawucedza bonkhe bubi bungaphindzi bube khona.—Fundza Tihlabelelo 37:9-11.
KUMPHATSA NJANI NKULUNKULU KUBONA BANTFU BAHLUPHEKA?
11. Nkulunkulu utiva njani ngekuhlupheka kwakho?
11 Kumphatsa njani Nkulunkulu kubona lokwenteka emhlabeni kanye netintfo letimbi letenteka kuwe? LiBhayibheli lifundzisa kutsi Nkulunkulu “utsandza kulunga.” (Tihlabelelo 33:5) Unendzaba nekutsi yini lelungile nalengakalungi. Akatsandzi kubona bantfu bahlupheka. LiBhayibheli litsi esikhatsini lesendlulile, Nkulunkulu “wadzabuka enhlitiyweni yakhe” nakabona bubi bugcwala emhlabeni wonkhe. (Genesisi 6:5, 6) Nalamuhla kusamvisa buhlungu loko. (Malakhi 3:6) LiBhayibheli litsi Nkulunkulu ukukhatsalela mbamba.—Fundza 1 Phetro 5:7.
12, 13. (a) Yini lesenta sitsandze labanye sibe nendzaba nabo, futsi siphatseka njani nasibona bubi nekuhlupheka? (b) Yini lesenta siciniseke kutsi Nkulunkulu utokucedza konkhe kuhlupheka kanye nebubi?
12 LiBhayibheli liphindze litsi Nkulunkulu wasidala saba ngumfanekiso wakhe. (Genesisi 1:26) Loko kusho kutsi Nkulunkulu usidale saba nebuntfu bakhe. Nangabe wena kukuvisa buhlungu kubona bantfu bahlupheka, kusho kutsi Nkulunkulu yena kumvisa buhlungu lobukhulu kakhulu! Sikwati ngani loku?
13 LiBhayibheli lisifundzisa kutsi “Nkulunkulu ulutsandvo.” (1 Johane 4:8) Konkhe lakwentako ukwenta ngoba usuke achutjwa lutsandvo. Natsi sinelutsandvo ngoba Nkulunkulu ulutsandvo. Ase ucabange ngaloku: Kube bowunemandla bowungeke yini ukucedze kuhlupheka nebubi lobugcwele emhlabeni? Bowungakucedza, ngoba uyabatsandza bantfu. Singatsini-ke ngaNkulunkulu? Yena unawo emandla futsi uyasitsandza, ngako-ke utakucedza kuhlupheka kanye nebubi. Ungaciniseka kutsi konkhe lasetsembise kona lokufundze ekucaleni kwalencwadzi utakufeza! Kudzingeka uchubeke ufundza ngaNkulunkulu kute ukhone kutetsemba letetsembiso.
NKULUNKULU UFUNA KUTSI UMATI
14. Ngubani ligama laNkulunkulu, futsi sati ngani kutsi kufanele silisebentise?
14 Yini intfo yekucala loyitjela umuntfu lofuna kuba ngumngani wakhe? Umtjela ligama lakho. Nkulunkulu unalo yini ligama? Bantfu labanyenti batsi ligama lakhe nguNkulunkulu nome Nkhosi. Kodvwa lawo akusiwo emagama akhe amane nje asho sigaba lakuso, njengalesitsi “nkhosi” nome “mengameli.” Nkulunkulu usitjelile kutsi ligama lakhe nguJehova. UmBhalo weTihlabelelo 83:18 utsi: “Shangatsi bangati kutsi nguwe wedvwa lolibito lakhe [linguJehova, NW], nguwe Losetikwako Konkhe, lophakeme abuse umhlaba wonkhe.” Leligama laNkulunkulu lasetjentiswa kanyenti nakusabhalwa liBhayibheli. Jehova ufuna ulati ligama lakhe futsi ulisebentise. Lokumente kutsi akutjele ligama lakhe kutsi ufuna ube ngumngani wakhe.
15. Lisho kutsini ligama lelitsi Jehova?
15 Leligama laNkulunkulu lelitsi Jehova linenchazelo lebanti. Lisho kutsi Nkulunkulu angenta noma yini layihlosile nalatsembise kuyenta. Kute lokungamvimba. Nguye kuphela longabitwa ngaleligama. *
16, 17. Kusho kutsini kutsi Jehova (a) ‘unguSomandla’? (b) ‘uyiNkhosi yaphakadze’? (c) ‘unguMdali’?
16 LomBhalo weTihlabelelo 83:18 utsite ngaJehova: “Nguwe wedvwa . . . Losetikwako Konkhe.” Sembulo 15:3 sitsi: “Mikhulu futsi iyamangalisa imisebenti yakho, Jehova Nkulunkulu, Somandla. Tilungile futsi tiliciniso tindlela takho, Nkhosi yaphakadze.” Kusho kutsini kutsi Jehova ‘unguSomandla’? Kusho kutsi Jehova unemandla lamakhulu kwendlula nome ngabe yini. Nakutsiwa ‘uyiNkhosi yaphakadze’ kusuke kuchazwa kutsi abevele akhona. UmBhalo weTihlabelelo 90:2 utsi abekhona “kusukela phakadze kuze kube phakadze.” Loko kusishiya sibambe longentasi!
17 NguJehova kuphela longuMdali. UmBhalo weSembulo 4:11 utsi: “Kukufanele Jehova Nkulunkulu wetfu kwemukela inkhatimulo, ludvumo, nemandla, ngobe wadala tonkhe tintfo, nangentsandvo yakho taba khona futsi tadalwa.” Jehova wadala konkhe longase ukucabange —kungaba tingilosi letisezulwini, tinkhanyeti letisesibhakabhakeni, titselo tetihlahla ngisho netinhlanti letiselwandle!
UNGAKHONA YINI KUBA NGUMNGANI WANKULUNKULU?
18. Yini leyenta labanye bantfu bacabange kutsi abayuze babe bangani baNkulunkulu? Kodvwa lifundzisani liBhayibheli ngaloko?
18 Labanye bantfu nabafundza ngebuntfu baNkulunkulu lobuhle bayesaba bese bacabanga kutsi, ‘Njengobe Nkulunkulu anemandla futsi akhashane kangaka, yini nje lengamenta abe nendzaba nami?’ Nkulunkulu ufuna sitive ngalendlela yini? Cha. Jehova ufuna kusondzela kitsi. LiBhayibheli litsi Nkulunkulu ‘akekho khashane kuloyo naloyo kitsi.’ (Imisebenti 17:27) Ufuna kutsi usondzele kuye futsi wetsembisa kutsi “naye utawusondzela” kuwe.—Jakobe 4:8.
19. (a) Yini lengakwenta kutsi ube ngumngani waNkulunkulu? (b) Yini loyitsandza kakhulu ngaNkulunkulu?
19 Yini lengasenta kutsi sibe bangani baNkulunkulu? Jesu watsi: “Kukwati wena lokuphela kwaNkulunkulu weliciniso naloyo lowamtfuma, lokunguJesu Khristu, kuholela ekuphileni lokuphakadze.” (Johane 17:3) Chubeka ufundza, loku kutakusita kutsi umati Jehova naJesu. Nawenta njalo ungatfola kuphila lokuphakadze. Sesifundzile kutsi “Nkulunkulu ulutsandvo.” (1 Johane 4:16) Kusekunengi lokuhle longakufundza mayelana nebuntfu bakhe. LiBhayibheli lisitjela kutsi Jehova ‘unesihawu nemusa; uyephuta kutfukutsela andze ngemusa nangekwetsembeka.’ (Eksodusi 34:6) Jehova “ulungile futsi ulungele kutsetselela.” (Tihlabelelo 86:5) Uyabeketela futsi wetsembekile. (2 Phetro 3:9; Sembulo 15:4) Usetawufundza lokunyenti lokuhle ngaye nawuchubeka ufundza liBhayibheli.
20-22. (a) Singasondzela njani kuNkulunkulu nangabe singamboni? (b) Yini lokufanele uyente nangabe kunalofuna kutsi uyekele kufundza liBhayibheli?
20 Ungasondzela njani kuNkulunkulu nangabe ungamboni? (Johane 1:18; 4:24; 1 Thimothi 1:17) Nawufundza ngaJehova eBhayibhelini, utawumati kahle futsi umtsatse njengemuntfu mbamba. (Tihlabelelo 27:4; Roma 1:20) Njengobe uchubeka ufundza ngaJehova, lutsandvo lwakho ngaye lutawukhula futsi usondzelane naye.
21 Utawubese uyabona kutsi Jehova unguBabe wetfu. (Matewu 6:9) Nguye losinikete kuphila, futsi ufuna sijabule. Nguloko babe lonelutsandvo langakufunela bantfwana bakhe. (Tihlabelelo 36:9) LiBhayibheli lifundzisa kutsi ungaba ngumngani waNkulunkulu. (Jakobe 2:23) Cabanga nje, Jehova longuMdali wako konkhe, ufuna kutsi wena ube ngumngani wakhe!
22 Labanye bantfu batawufuna kutsi uyekele kufundza liBhayibheli, ngobe besaba kutsi utawubese ushintja inkholo yakho. Kodvwa ungavumeli muntfu akuvimbele kutsi ube ngumngani waJehova. Kute umngani loyoke umtfole lofana naJehova.
23, 24. (a) Kubaluleke ngani kutsi uchubeke ubuta imibuto? (b) Sitawucoca ngani esehlukweni lesilandzelako?
23 Ungesabi kucela lusito noma kubuta nakukhona longakuva, ngoba tikhona tintfo longeke utive usafundza. Jesu watsi kufanele sititfobe njengebantfwana. (Matewu 18:2-4) Khumbula kutsi bantfwana babuta imibuto leminyenti. Nkulunkulu ufuna utfole timphendvulo temibuto lonayo. Ngako lifundzisise kahle liBhayibheli kute uciniseke kutsi loko lokufundzako kuliciniso.—Fundza Imisebenti 17:11.
24 Kufundza liBhayibheli nguyona ndlela letendlula tonkhe yekufundza ngaJehova. Esehlukweni lesilandzelako sitawufundza ngekutsi yini leyenta liBhayibheli lehluke kuletinye tincwadzi.


text:
Indzaba 38: Tinhloli Letingu-12
ASE ubuke letitselo letiphetfwe ngulamadvodza. Uyasibona lesitfungo semagilebisi kutsi sikhulu kanganani. Singaphakanyiswa ngemadvodza lamabili asebentisa lugodvo. Asewuphindze ubuke lamakhiwa nemahananandza. Tibuyaphi letitselo letinhle kangaka? Tibuya eKhenani. Khumbula phela kutsi eKhenani ngulapho Abrahama, Isaka naJakobe bebahlala khona. Kodvwa ngenca yendlala leyabakhona, Jakobe nemndeni wakhe batfutsela eGibhithe. Ngemuva kweminyaka lengu-216, Mosi waholela ema-Israyeli eveni laseKhenani. Besuka endzaweni lebitwa ngekutsi iKhadeshi lesehlane.
Eveni laseKhenani bekuhlala bantfu labangakalungi. Ngako-ke Mosi watfuma tinhloli letingu-12, watitjela loku: ‘Hlolisisani kutsi bangakhi bantfu labahlala khona, nekutsi banemandla langakanani. Futsi nibuke umhlabatsi walo kutsi uvundzile yini. Nibotama ngawo onkhe emadla enu kutsi niphatse titselo talo lelive.’
Ngalesikhatsi letinhloli setibuyile tefika tatsi kuMosi: ‘Lelive lihle kakhulu.’ Taphindze tamkhombisa netitselo talo. Kodvwa tinhloli letingu-10 tatsi: ‘Labantfu lesibabonile bakhulu futsi banemandla. Batasibulala nasingazama kutsatsa lelive labo.’
Ema-Israyeli afikelwa kwesaba nakeva loku, atsi: ‘Kube samane safela eGibhithe nome ehlane, kunekutsi sibulawe emphini bese kutfunjwa bafati betfu nebantfwabetfu. Asikhetse umholi lomusha lotawuba sesikhundleni saMosi, sincandzeke sibuyele eGibhithe.’
Kodvwa letinhloli letimbili tetsembela kuJehova, futsi tetama kubehlisa umoya. Emagama ato kwakunguJoshuwa naKhalebi. Tatsi: ‘Ningesabi, Jehova unatsi. Kutawuba melula kutsatsa lelive.’ Kodvwa labantfu abazange batilalele, bebafuna ngisho nekutibulala.
Jehova watfukutsela ngalesentakalo, futsi watsi kuMosi: ‘Kute namunye kulabo labaneminyaka lengu-20 kuya etulu loyawungena eveni laseKhenani. Batibonile timangaliso lengitente eGibhithe naleto lengatenta ehlane, kodvwa solo abangetsembi. Ngako batawuhlupheka lapha ehlane iminyaka lengu-40, kuze kufe wekugcina wabo. NguJoshuwa naKhalebi kuphela labatawungena eveni laseKhenani.’
Numeri 13:1-33; 14:1-38.
Imibuto
- Yini loyicaphelako ngalesitfungo semagilebisi lesikulesitfombe, futsi abuya kuphi?
- Kungani Mosi atfumela tinhloli letingu-12 eveni lase Khenani?
- Tinhloli letilishumi tatsini kuMosi natibuya?
- Tinhloli letimbili takukhombisa kanjani kwetsembela kuJehova, futsi kwakubobani emagama ato?
- Kungani Jehova atfukutsela, futsi watsini kuMosi?
Imibuto leyengetiwe
- Fundza Numeri 13:1-33.
Bobani labakhetfwa kutsi bayohlola lelive, futsi bebanaliphi litfuba lelihle? (Num. 13:2, 3, 18-20)
Kungani umbono waJoshuwa naKhalebi wawehlukile kuloyo waleti letinye tinhloli, futsi loku kusifundzisani? (Num. 13:28-30; Mat. 17:20; 2 Khor. 5:7)
- Fundza Numeri 14:1-38.
Ngusiphi secwayiso lokufanele sisilalele mayelana nekukhonona ngebantfu baJehova? (Num. 14:2, 3, 27; Mat. 25:40, 45; 1 Khor. 10:10)
Numeri 14:24 usikhombisa kanjani kutsi Jehova unakekela inceku yakhe ngayinye? (1 Khos. 19:18; Taga 15:3)


text:
Sifundvo 14
Kungani Jehova Anenhlangano?
1. Kungani Nkulunkulu ahlanganisa ema-Israyeli asendvulo?
Nkulunkulu wahlanganisa situkulwane sa-Abrahama, wasenta saba sive wabese usipha imitsetfo leminyenti. Lesive wasibita ngekutsi ngu-“Israyeli” futsi wasifaka enkholweni yeliciniso, wasinika nelivi lakhe. (Tihlabelelo 147:19, 20) Ngako-ke, bantfu bato tonkhe tive bebazuza kuma-Israyeli.
Nkulunkulu wakhetsa ema-Israyeli kutsi abe bofakazi bakhe. Lokwenteka emlandvweni wawo kukhombisa indlela bantfu lababusiswa ngayo ngekulalela imitsetfo yaNkulunkulu. (Dutheronomi 4:6) Ngako-ke, nalabanye babese bayamati Nkulunkulu weliciniso ngekubuka ema-Israyeli nangekufundza kulakwentako.
2. Kungani kwadzingeka kutsi kuhlanganiswe emaKhristu eliciniso?
Ngekuhamba kwesikhatsi, ema-Israyeli alahlekelwa ngumusa waNkulunkulu, futsi Jehova wasilahla lesosive, esikhundleni saso wafaka libandla lemaKhristu. (Matewu 21:43; 23:37, 38) Lamuhla, esikhundleni sema-Israyeli, emaKhristu eliciniso sengiwo laboFakazi BaJehova.
Jesu naye wahlanganisa balandzeli bakhe futsi wabatfuma kutsi bayoshumayela baphindze bente bantfu bato tonkhe tive babe bafundzi. (Matewu 10:7, 11; 24:14; 28:19, 20) Njengobe kuphela kwalelive sekutawufika, nalomsebenti nawo sewutawuphela. Kuyacala kwenteka emlandvweni kutsi Jehova ahlanganise tigidzi letisuka kuto tonkhe tive atihlanganisele ekukhonteni kweliciniso. (Sembulo 7:9, 10) EmaKhristu eliciniso alicembu lebantfu labamunye, labakhutsatanako futsi labasitanako. Emhlabeni wonkhe, bajabulela luhlelo lolufananako lwemfundvo yeliBhayibheli loluba semihlanganweni yabo yelibandla.
3. Inhlangano yaboFakazi BaJehova yacala njani etikhatsini talamuhla?
Eminyakeni yangabo-1870 licembu lelincane lebafundzi beliBhayibheli latfola emaciniso eliBhayibheli labesanesikhatsi lesidze alahleka. Ngesizatfu sekutsi belati kutsi Jesu watfuma libandla lebuKhristu kutsi liyoshumayela, lelicembu lase licala umsebenti wekushumayela ngeMbuso emhlabeni wonkhe. Nga-1931 lacala kubitwa ngekutsi boFakazi BaJehova.
4. Bahleleke njani boFakazi BaJehova?
Kadzeni, emaveni lamanyenti libandla lemaKhristu belitfola ticondziso letisuka esigungwini lesibusako lebesicaphela kutsi Jesu uyiNhloko yelibandla. (Imisebenti 16:4, 5) Ngendlela lefananako, boFakazi BaJehova emhlabeni wonkhe batfola ticondziso eSigungwini Lesibusako lesakhiwa madvodza lasanelwati lolunyenti. LeSigungu sinakekela emahhovisi emagatja aboFakazi BaJehova lenta umsebenti wekuhumusha, kushicilela, kanye nekusakata tincwadzi letitsetfwe kulokushiwo liBhayibheli, naletihunyushelwa etilwimini letingetulu kwa-600. Ngaleyondlela Sigungu Lesibusako siniketa sikhutsato nesicondziso emabandleni langetulu kwa-100 000 emhlabeni wonkhe. Libandla ngalinye linemadvodza labekiwe langulabadzala nobe babonisi. Lamadvodza ayawutsandza umhlambi waNkulunkulu futsi ayawunakekela.
BoFakazi BaJehova baniketwe umsebenti wekushumayela tindzaba letimnandzi newekwenta bantfu babe bafundzi. Njengebaphostoli, natsi sishumayela umuti nemuti. (Imisebenti 20:20) Siphindze sifundze liBhayibheli nebantfu labatsandza Nkulunkulu. Kodvwa boFakazi BaJehova akusiko kutsi bamane nje bayinhlangano. Bangumndeni munye lonaBabe lonelutsandvo. Sibazalwane nabodzadze labakhatsalelanako. (2 Thesalonika 1:3) Njengobe bantfu baJehova bajabulisa Nkulunkulu futsi basitana, loko kwenta kutsi babe ngumndeni lojabula kakhulu emhlabeni.
Fundza Kabanti
Lifundzisani Mbambambamba LiBhayibheli?
Hlala Elutsandvweni LwaNkulunkulu
Singalukhombisa njani lutsandvo kanye nekubonga ngako konkhe Nkulunkulu lasentele kona?
Bobani Labenta Intsandvo YaJehova Lamuhla?
Babantfu Labanjani BoFakazi BaJehova?
Bangaphi BoFakazi BaJehova lobatiko? Yini mbamba loyatiko ngabo?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
21 Ngabona lizulu lelisha nemhlaba lomusha; ngobe lizulu lelidzala nemhlaba lomdzala sekwendlulile, nelwandle alusekho.
2 Ngabona lidolobha lelingcwele, lokuyiJerusalema Lensha, lehla ezulwini livela kuNkulunkulu, lilungiswe njengamakoti ahlotjiselwe umkhwenyane.
3 Ngemuva kwaloko ngeva livi lelikhulu livela esihlalweni sebukhosi litsi: “Buka, lithende laNkulunkulu likanye nebantfu, futsi utawuhlala nabo, bona babe bantfu bakhe. NaNkulunkulu utawuba nabo.
4 Utawesula tonkhe tinyembeti emehlweni abo, kufa ngeke kusaba khona, nekulila, nekukhala kanye nebuhlungu, ngeke kusaba khona. Tintfo letindzala setendlulile.”
5 Loyo lohleti esihlalweni sebukhosi watsi: “Buka, ngenta tonkhe tintfo tibe tinsha.” Waphindze watsi: “Bhala ngobe lamavi etsembekile futsi aliciniso.”
6 Wabuye watsi kimi: “Sekwentekile! Mine ngingu-Alfa na-Omega, sicalo nesiphetfo. Nobe ngubani lowomile ngitamnatsisa mahhala emtfonjeni wemanti ekuphila.
7 Wonkhe umuntfu loncobako utawuzuza letintfo, mine ngitawuba nguNkulunkulu wakhe, yena abe yindvodzana yami.
8 Kodvwa emagwala, labangakholwa, labenyanyekako ngekungcola kwabo, babulali, tidlundlulu, labasebentelana nemimoya, labakhonta titfombe, nabo bonkhe labacala emanga, sabelo sabo sitawuba sechibini lelivutsa umlilo nesibabule. Loku kusho kufa kwesibili.”
9 Lenye yetingilosi letisikhombisa lebetinetitja letisikhombisa letatigcwele tishayo letisikhombisa tekugcina, yeta yatsi kimi: “Kota ngitekubonisa makoti, umfati weliWundlu.”
10 Ngako yangitsatsa ngemandla emoya yangiyisa entsabeni lenkhulu nalephakeme, yafike yangikhombisa lidolobha lelingcwele, lokuyiJerusalema, lehla ezulwini livela kuNkulunkulu,
11 futsi linenkhatimulo yaKhe. Kukhanya kwalo kwakufana nelitje leliligugu kakhulu, njengelitje lejasiphi lelicwebetelisa kwekristalu.
12 Belinelubondza lolukhulu naloluphakeme kanye nemasango lalishumi nakubili, futsi kulamasango kwakunetingilosi letilishumi nakubili, kuwo kubhalwe emabito etive letilishumi nakubili temadvodzana aka-Israyeli.
13 Emphumalanga kwakunemasango lamatsatfu, enyakatfo kunemasango lamatsatfu, eningizimu kunemasango lamatsatfu, kantsi nasenshonalanga kwakunemasango lamatsatfu.
14 Lolubondza lwalelidolobha lwaluphindze lube nematje esisekelo lalishumi nakubili, kuwo kubhalwe emabito lalishumi nakubili ebaphostoli beliWundlu labalishumi nakubili.
15 Lona lobekakhuluma nami abephetse umhlanga weligolide kuze akale lelidolobha, emasango alo kanye nelubondza lwalo.
16 Lelidolobha belisikwele, budze balo bebulingana nebubanti balo. Walikala ngalomhlanga, belingemakhilomitha langaba tinkhulungwane letimbili nemakhulu lamabili; budze, bubanti kanye nekuphakama kwalo kwakulingana.
17 Wakala nelubondza lwalo, belutinyatselo letilikhulu nemashumi lamane nakune, ngekwesikali semuntfu, lesasifana nesikali sengilosi.
18 Lolubondza belwakhiwe ngejasiphi, nalelidolobha liligolide lelicwebetela njengengilazi lekhanyako.
19 Tisekelo telubondza lwalelidolobha betihlotjiswe ngayo yonkhe inhlobo yematje laligugu: sisekelo sekucala besiyijasiphi, sesibili siyisafire, sesitsatfu siyikhalkedoni, sesine sisimaragidu,
20 sesihlanu siyisadoniksi, sesitfupha siyisadiyusi, sesikhombisa siyikhrisolithe, sesiphohlongo siyibherili, semfica siyithophazi, selishumi siyikhrisophrasi, selishumi nakunye siyihiyakinte, kantsi selishumi nakubili siyi-amethiste.
21 Lamasango lalishumi nakubili abengemapharele lalishumi nakubili; lisango ngalinye belentiwe ngelipharele linye. Umgwaco lomkhulu walelidolobha bewuligolide lelicwebetela njengengilazi lebonakalisa ngale.
22 Kute lithempeli lengalibona kulelidolobha, ngobe Jehova Nkulunkulu Somandla kanye neliWundlu balithempeli lalo.
23 Lelidolobha alilidzingi lilanga nobe inyanga kutsi kulikhanyisele, ngobe inkhatimulo yaNkulunkulu ilikhanyisele, nesibane salo liWundlu.
24 Tive titawuhamba ekukhanyeni kwalo, nemakhosi emhlaba atawuletsa inkhatimulo yawo kulo.
25 Emasango alo ngeke avalwe nhlobo emini, ngobe busuku ngeke bube khona.
26 Kulo kutawuletfwa inkhatimulo neludvumo lwetive.
27 Nobe yini lengcolile, nanobe ngubani lowenta lokwenyanyekako nalokukhohlisako ngeke aze angene kulo; kutawungena kuphela labo lababhaliwe kulomculu wekuphila weliWundlu.
Tfumela
Tfumela
I-NEW WORLD TRANSLATION OF THE HOLY SCRIPTURES
Sembulo 21
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INCENYE 4
Ngumiphi Imiphumela Leyaba Khona Ngekulalela Kwabo Sathane?
Bo-Adamu na-Eva abamlalelanga Nkulunkulu, ngaloko bafa. Genesisi 3:6, 23
Eva walalela inyoka futsi wadla lesinye saletitselo. Ngemuva kwaloko, waniketa Adamu, naye wadla.
Loko labakwenta kwakukubi
Kuphila kwaba matima kubo kanye nakubantfwana babo. Baguga futsi bafa. Abazange baye endzaweni yemimoya; bafa.
Labafile abaphili, bafanana nelutfuli. Genesisi 3:19
Sonkhe siyafa ngesizatfu sekutsi sivela ku-Adamu na-Eva. Labafile ababoni, abeva futsi abenti lutfo.
Jehova abengafuni kutsi bantfu bafe. Ngekushesha, utawubavusa labo labafile. Nangabe bamlalela, batawuphila phakadze.
Fundza Kabanti
TINDZABA LETIMNANDZI LETIVELA KUNKULUNKULU
Iyini Injongo YaNkulunkulu Ngemhlaba?
LiBhayibheli lichaza kutsi yini leyenta Nkulunkulu wadala umhlaba, kutawuphela nini kuhlupheka, liyini likusasa lemhlaba nekutsi bobani labatawuphila kuwo.
TINDZABA LETIMNANDZI LETIVELA KUNKULUNKULU
Likhona Yini Litsemba Ngebantfu Labafile?
Kwentekani kitsi nasifa? Sitawuphindze sibabone yini lesisondzelene nabo labafa?


text:
UMTAPO WE-JW
Kusekelwa kwa-Windows 8 nekwa-Windows Phone 8
Umtapo we-JW luhlelo lolusemtsetfweni lwaBoFakazi BaJehova. Luhlanganisa emahumusho lamanyenti eliBhayibheli, kanye netincwadzi netincwajana tekudadisha liBhayibheli.
Yini Lensha Ku-Version 8.0
SICELA UNAKE: Loluhlelo lolusha ludzinga i-Windows 10 nobe yakamuva.
I-Home view ikhombisa tintfo lovamise kutisebentisa
I-Media view ikhombisa ema-video kanye nalokulalelwako
Incenye letsi Favorites ihlela tincwadzi, ema-video kanye nalokulalelwako lokutsandzako
Ema-Audio recordings eliBhayibheli kanye naletinye tincwadzi
LOKUKULELIKHASI
Indlela Yekusebentisa i-JW Library—Windows
Fundza indlela yekusebentisa i-JW Library entfweni yakho yebuchwephesha lene-Windows.
Titsatsele EmaBhayibheli Futsi Uwahlele Kahle—Windows
Fundza indlela yekutitsatsela emaBhayibheli futsi uwahlele kahle kuJW Library app entfweni yakho yebuchwephesha lene-Windows
Titsatsele Tincwadzi Futsi Utihlele Kahle—Windows
Fundza indlela yekutitsatsela tincwadzi futsi utihlele kahle ku-JW Library app entfweni yakho yebuchwephesha lene-Windows.
Takhele Ema-Bookmarks Futsi Uwahlele Kahle—Windows
Fundza indlela yekwakha ema-bookmarks futsi uwahlele kahle ku-JW Library app entfweni yakho yebuchwephesha lene-Windows.
Sebentisa Umlandvo—Windows
Fundza indlela longayisebentisa ngayo lencenye letsi umlandvo ku-JW Library app entfweni yebuchwephesha lene-Windows.
Shintja Lokufundzako Kube Ngendlela Lofuna Ngayo—Windows
Fundza indlela yekushintja lokufundzako kube ngendlela lofuna ngayo ku-JW Library app entfweni yakho yebuchwephesha lene-Windows.
Kufuna Lokutsite eBhayibhelini nobe Encwadzini
Fundza indlela yekufuna lokutsite eBhayibhelini nobe encwadzini, kanye nekufuna sihloko lesitsite ku-Insight on the Scriptures lekuJW Library app entfweni yakho yebuchwephesha lene-Windows.
Dvwebela Lokubhaliwe—Windows
Fundza indlela yekudvwebela lokubhaliwe kuJW Library app entfweni yakho yebuchwephesha lene-Windows.
Imibuto Bantfu Labavamise Kuyibuta—JW Library (Windows)
Tfola timphendvulo temibuto levamise kubutwa bantfu.


text:
SEHLUKO 15
Indlela Lekahle Yekukhonta Nkulunkulu
1. Ngubani lokufanele asitjele indlela lekahle yekukhonta Nkulunkulu?
TINKHOLO letinyenti titsi tifundzisa liciniso ngaNkulunkulu. Kodvwa loko angeke kwenteke, ngobe tinkholo tifundzisa tintfo letehlukene kakhulu mayelana nekutsi ungubani Nkulunkulu, nendlela lokufanele simkhonte ngayo. Singayati njani indlela lengiyo yekukhonta Nkulunkulu? NguJehova kuphela longasitjela kutsi kufanele simkhonte njani.
2. Yini lokufanele uyente kute wati indlela lekahle yekukhonta Nkulunkulu?
2 Jehova usinikete liBhayibheli kute sifundze indlela lekahle yekumkhonta. Chubeka udadisha liBhayibheli kute utfole lusito kuloko Jehova lakufundzisa kona ngobe unendzaba kakhulu nawe.—Isaya 48:17.
3. Yini Nkulunkulu lafuna siyente?
3 Labanye bantfu batsi Nkulunkulu wemukela tonkhe tinkholo, kodvwa Jesu akazange asifundzise loko. Watsi: “Akusibo bonkhe labatsi kimi: ‘Nkhosi, Nkhosi,’ labatawungena eMbusweni welizulu, kodvwa nguloyo lowenta intsandvo yaBabe.” Ngako kudzingeka sifundze kutsi iyini intsandvo yaNkulunkulu bese siyayenta. Loku kubalulekile ngobe Jesu wafananisa bantfu labangamlaleli Nkulunkulu netephula mtsetfo, nakatsi ‘babenti balokubi.’—Matewu 7:21-23.
4. Yini Jesu layisho mayelana nekwenta intsandvo yaNkulunkulu?
4 Jesu wasecwayisa ngebulukhuni lesitawuhlangabetana nasifuna kwenta intsandvo yaNkulunkulu. Watsi: “Ngenani ngelisango lelincane, ngobe ibanti futsi ivulekile indlela leya ekubhujisweni, banyenti labahamba kuyo; kantsi lincane lisango kanye nendlela leya ekuphileni, futsi bambalwa labayitfolako.” (Matewu 7:13, 14) Lendlela lencane, nobe lendlela lekahle yekukhonta Nkulunkulu, iyisa ekuphileni lokuphakadze. Kantsi lendlela lenkhulu nobe lendlela lekabi yekukhonta Nkulunkulu, iyisa ekubhujisweni. Jehova uvulele bonkhe bantfu litfuba lekufundza ngaye ngoba akafisi kutsi bantfu bafe.—2 Phetro 3:9.
INDLELA LEKAHLE YEKUKHONTA NKULUNKULU
5. Ungababona njani bantfu labakhonta Jehova ngendlela layemukelako?
5 Jesu watsi singakhona kubona bantfu labakhonta Nkulunkulu ngendlela layemukelako. Loko singakwenta ngekutsi sihlolisise labakukholelwako nalabakwentako. Watsi: “Labo nitawubabona ngetitselo tabo.” Wachubeka watsi: “Tonkhe tihlahla letinhle titsela titselo letinhle.” (Matewu 7:16, 17) Loko akusho kutsi bantfu labakhonta Nkulunkulu abawenti emaphutsa, kodvwa ngaso sonkhe sikhatsi betama kwenta tintfo ngendlela lejabulisa Nkulunkulu. Ase sifundze ngalokungasisita sikhone kubona bantfu labakhonta Nkulunkulu ngendlela layemukelako.
6, 7. Yini leyenta kukhonta kweliciniso kusekelwe eBhayibhelini? Yini lesiyifundzako nasibuka lokwentiwa nguJesu?
6 Kukhonta kwetfu kufanele kusekelwe eBhayibhelini. LiBhayibheli litsi: “Yonkhe imiBhalo iphefumulelwe nguNkulunkulu, ilusito ekufundziseni, ekukhalimeni, ekulungiseni, nasekuyaleni ngekulunga, kuze umuntfu waNkulunkulu akulungele ngalokuphelele, futsi akufanele kahle kwenta yonkhe imisebenti lemihle.” (2 Thimothi 3:16, 17) Umphostoli Pawula wabhalela emaKhristu watsi: “Ngesikhatsi nemukela livi lakhe lenaliva kitsi, nalemukela, hhayi njengelivi lebantfu, kodvwa njengelivi laNkulunkulu.” (1 Thesalonika 2:13) Kukhonta kweliciniso kusekelwe kulokushiwo liVi laNkulunkulu liBhayibheli, akukasekelwa kulokucatjangwa bantfu, emasikweni nobe kunobe yini lenye.
7 Konkhe Jesu labekufundzisa abekususela kulokushiwo liVi laNkulunkulu. (Fundza Johane 17:17.) Abevame kukhuluma emavi lasemiBhalweni. (Matewu 4:4, 7, 10) EmaKhristu eliciniso alingisa Jesu futsi konkhe lakufundzisako kusekelwe eBhayibhelini.
8. Yini Jesu layifundzisa mayelana nekukhonta Jehova?
8 Kufanele sikhonte Jehova kuphela. UmBhalo weTihlabelelo 83:18 utsi: “Wena, lolibito lakho lingu [Jehova, NW] nguwe Losetikwako Konkhe, lophakeme abuse umhlaba wonkhe.” Jesu abefuna bantfu bamati kahle Nkulunkulu lokufanele bamkhonte, futsi wabafundzisa ligama lakhe. (Fundza Johane 17:6.) Naku lakusho: “Kufanele ukhotsamele Jehova Nkulunkulu wakho, futsi nguye yedvwa lokufanele umkhonte.” (Matewu 4:10) Njengoba sibantfu labakhonta Nkulunkulu, silingisa Jesu. Sikhonta Jehova kuphela, siyalisebentisa ligama lakhe siphindze sifundzise bantfu kutsi balati futsi bati naloko latasentela kona.
9, 10. Sikhombisa njani kutsi siyatsandzana?
9 Kufanele sibatsandze mbamba bantfu. Jesu wafundzisa balandzeli bakhe kutsi batsandzane. (Fundza Johane 13:35.) Akuyi ngekutsi sivela kuphi noma kutsi litsini lisiko letfu futsi akuyi nangekutsi sinjingile yini nome seswele. Lutsandvo kufanele lusihlanganise sibe njengebantfwana bemfati munye. (Kholose 3:14) Ngako-ke asiyi kuyobulala labanye bantfu etimphini. LiBhayibheli litsi: “Bantfwana baNkulunkulu nebantfwana baDeveli babonakala ngaloku: Nobe ngubani longakwenti lokulungile akaveli kuNkulunkulu, kunjalo nangaloyo longamtsandzi umnakabo.” Lichubeka litsi: “Kufanele sitsandzane; singabi njengaKhayini, lobekavela kulomubi wabulala nemnakabo.”—1 Johane 3:10-12; 4:20, 21.
10 Sisebentisa sikhatsi setfu, emandla etfu netintfo lesinato kute sisitane futsi sikhutsatane. (Hebheru 10:24, 25) ‘Senta lokuhle kubo bonkhe’ bantfu.—Galathiya 6:10.
11. Yini lesenta semukele kutsi Jesu uyindlela leya kuNkulunkulu?
11 Kufanele silalele Jesu ngoba uyindlela leya Nkulunkulu. LiBhayibheli litsi: “Insindziso ngeke ite ngalomunye umuntfu, ngobe kute lelinye libito ngephansi kwelizulu lelinikwe bantfu, nalabangasindziswa ngalo.” (Imisebenti 4:12) ESehlukweni 5 salencwadzi sifundze kutsi Jehova watfuma Jesu kutsi atonikela ngekuphila kwakhe kube yinhlawulo yebantfu labalalelako. (Matewu 20:28) Jehova ukhetse Jesu kutsi abe yiNkhosi abuse lomhlaba. Kungako liBhayibheli litsi kufanele simlalele Jesu nasifuna kuphila phakadze.—Fundza Johane 3:36.
12. Yini lesenta singatingeneli tepolitiki?
12 Akukafaneli singenele tindzaba tepolitiki. Jesu abengatingeni tepolitiki. Ecaleni lakhe watjela Pilatu umbusi waseRoma watsi: “Umbuso wami awusiyo incenye yalelive.” (Fundza Johane 18:36.) NjengaJesu, setsembekile eMbusweni waJehova losezulwini, kungaleso sizatfu singatingeni tepolitiki noma ngabe sihlala kuphi. Nanobe kunjalo, liBhayibheli lisiyala kutsi sitfobele “tiphatsimandla,” lokuyimibuso lekhona. (Roma 13:1) Siyayihlonipha imitsetfo yelive lesihlala kulo, kodvwa nangabe umtsetfo welive uphikisana nalokushiwo ngumtsetfo waNkulunkulu silingisa baphostoli labatsi: “Kufanele silalele Nkulunkulu njengobe angumbusi kunekutsi silalele bantfu.”—Imisebenti 5:29; Makho 12:17.
13. Yini lesiyifundzisa bantfu ngeMbuso waNkulunkulu?
13 Sikholelwa kutsi uMbuso waNkulunkulu ngiwo kuphela lotawucedza tinkinga letisemhlabeni. Jesu watsi “letindzaba letimnandzi teMbuso” betiyawushunyayelwa emhlabeni wonkhe. (Fundza Matewu 24:14.) Kute umbuso losemhlabeni longasentela lokutawentiwa nguMbuso waNkulunkulu. (Tihlabelelo 146:3) Jesu wasifundzisa kutsi sithantazele uMbuso waNkulunkulu nakatsi: “UMbuso wakho awute. Intsandvo yakho ayentiwe emhlabeni njengasezulwini.” (Matewu 6:10) LiBhayibheli lisitjela kutsi uMbuso waNkulunkulu utawubhubhisa yonkhe imibuso yebantfu lekhona lamuhla bese ‘wona uma kuze kube phakadze.’—Danyela 2:44.
14. Bobani locabanga kutsi bakhonta Nkulunkulu ngendlela layemukelako?
14 Ngemuva kwekufundza ngaletintfo tibute: ‘Bobani labasekela loko labakufundzisako eBhayibhelini? Bobani labafundzisa labanye ngeligama laNkulunkulu? Bobani labatsandzana mbamba nalabakholelwa kutsi Jehova watfumela Jesu watosisindzisa? Bobani labangatingeneli tepolitiki? Bobani labafundzisa kutsi nguMbuso waNkulunkulu kuphela lotawucedza tinkinga tetfu?’ BoFakazi BaJehova kuphela.—Isaya 43:10-12.
YINI LOKUFANELE UYENTE?
15. Yini lokufanele siyente nasifuna kwemukelwa nguNkulunkulu?
15 Akukeneli kumane nje ukholelwe kutsi Nkulunkulu ukhona. Ngisho nemadimoni ayakholwa kutsi Nkulunkulu ukhona, kodvwa awamlaleli. (Jakobe 2:19) Nangabe sifuna kutsi Nkulunkulu asemukele nasimkhonta, kufanele singagcini nje ngekukholwa kutsi ukhona, kepha kufanele sente lasifundzisa kona.
16. Kubaluleke ngani kutsi sishiye inkholo yemanga?
16 Nasifuna Nkulunkulu asemukele, kufanele siyishiye inkholo yemanga. Umphrofethi Isaya watsi: “Phumani kulelo dolobha, nitihlambulule nibe msulwa.” (Isaya 52:11; 2 Khorinte 6:17) Kungako kufanele silahle noma yini lephatselene nekukhonta kwemanga.
17, 18. Iyini ‘iBhabhulona Lenkhulu,’ futsi kubaluleke ngani kutsi uyishiye kusengakephuti?
17 Iyini inkholo yemanga? Ngunoma ngabe nguyiphi inkholo lesifundzisa kutsi sikhonte Jehova ngendlela lephikisana nalokushiwo liBhayibheli. EBhayibhelini inkholo yemanga kutsiwa ‘YiBhabhulona Lenkhulu.’ (Sembulo 17:5) Ibitwelani kanjalo? Kungoba ngemuva kwaZamcolo wangesikhatsi saNowa, timfundziso temanga letinyenti tacala edolobheni laseBhabhulona. Leto timfundziso tabese tigcwala emhlabeni wonkhe. Sibonelo saloko kutsi, bantfu baseBhabhulona bebakhonta nkulunkulu lomutsatfu amunye. Nalamuhla, tinkholo letinyenti tifundzisa kutsi Nkulunkulu unguMtsatfu Amunye, kodvwa liBhayibheli lifundzisa lokwehlukile. Lifundzisa kutsi munye kuphela Nkulunkulu weliciniso, nguJehova, lifundzisa nekutsi Jesu uyiNdvodzana yakhe. (Johane 17:3) Bantfu baseBhabhulona bebatsi umphefumulo uchubeka uphila nakufe umtimba, futsi ungase uhlushwe esihogweni. Lawo ngemanga laluhlata.—Fundza liphuzu 14, 17 kanye na-18 ngephasi kwesihloko lesitsi Imininingwane Lesekugcineni.
18 Nkulunkulu usitjela kutsi sekusedvute kutsi inkholo yemanga ibhujiswe. (Sembulo 18:8) Uyabona yini kutsi kubaluleke ngani kutsi usheshe uyishiye inkholo yemanga? Jehova ufuna uyishiye kusengakephuti.—Sembulo 18:4.
19. Utakunakekela njani Jehova nawukhetsa kumkhonta?
19 Nawukhetsa kukhonta Jehova ushiye inkholo yemanga, kungenteka bangani bakho noma umndeni wakho bangavumelani nesincumo sakho futsi bakuphatse kabi. Kodvwa Jehova ngeke akulahle. Utawuba lilunga lemndeni lowakhiwa tigidzi tebantfu labatsandzana mbamba labasemhlabeni wonkhe futsi utawuba nelitsemba lekuphila phakadze emhlabeni lomusha waNkulunkulu. (Makho 10:28-30) Kusenekwenteka kutsi labanye batawucale bakuphikise, kodvwa ngekuhamba kwesikhatsi nabo bagcine bakhetse kudadisha liBhayibheli futsi bakhonta Jehova.
20. Yini leyenta kubaluleke kutsi sikhonte Jehova ngendlela lekahle?
20 Sekusedvute kutsi Jehova acedze bonkhe bubi bese uletsa uMbuso wakhe lotawubusa umhlaba. (2 Phetro 3:9, 13) Leso kuyoba sikhatsi lesijabulisa kakhulu! Bonkhe bantfu batawukhonta Jehova ngendlela lafuna simkhonte ngayo. Ngako kubaluleke kakhulu kutsi nyalo ukhetse kukhonta Jehova ngendlela layemukelako.
Fundza Kabanti
Bobani Labenta Intsandvo YaJehova Lamuhla?
Kungani Sibitwa Ngekutsi SiboFakazi BaJehova?
Cabanga ngetizatfu letintsatfu tekutsi kungani sakhetsa leligama.


text:
SEHLUKO SELISHUMI NESIHLANU
Indlela Yekukhonta Nkulunkulu Leyemukelekile Kuye
Tonkhe tinkholo tiyamjabulisa yini Nkulunkulu?
Singayibona njani inkholo yeliciniso?
Bobani emhlabeni lamuhla labakhonta Nkulunkulu ngeliciniso?
1. Yini lesiyoyizuza nangabe sikhonta Nkulunkulu ngendlela leyemukelekile kuye?
NKULUNKULU JEHOVA usikhatsalela ngendlela lejulile futsi ufuna sizuze esicondzisweni sakhe selutsandvo. Nangabe simkhonta ngendlela lemukelekile kuye, siyojabula futsi siyokhweshelana netinkinga tekuphila letinyenti. Siyotfola tibusiso futsi uyosisita. (Isaya 48:17) Noko-ke, kunetinkholo letinyenti letitsi tifundzisa liciniso ngaNkulunkulu. Nobe kunjalo, kwehluke kakhulu letikufundzisako ngekutsi Nkulunkulu ungubani nekutsi yini lafuna siyente.
2. Singayifundza njani indlela lelungile yekukhonta Jehova, futsi singakufananisa njani loku kute sikucondze?
2 Ungayati njani indlela lelungile yekukhonta Jehova? Akudzingeki kutsi ufundze bese ucatsanisa timfundziso tetinkholo letinyenti. Kuphela nje, kudzingeka ufundze loko liBhayibheli lelikufundzisako mbambambamba ngekukhonta kweliciniso. Kute sifananise: Emaveni lamanyenti, kunenkinga yemali mbumbulu. Ase sitsi bewuniketwe umsebenti wekuhlola kutsi nguyiphi imali lengakalungi, bewungakwenta njani loko? Ngekutati tonkhe yini tinhlobo temali mbumbulu? Cha. Sikhatsi sakho bewungasisebentisa ncono ngekufundza ngemali sibili. Nasewati kutsi injani imali sibili, kungaba lula kubona imali mbumbulu. Ngendlela lefananako, ngekufundza ngendlela yekubona inkholo yeliciniso, singakwati kubona inkholo yemanga.
3. Ngekusho kwaJesu, yini lekufanele siyente kute Nkulunkulu asemukele?
3 Kubalulekile kutsi sikhonte Jehova ngendlela layemukelako. Bantfu labanyenti bakholwa kutsi tonkhe tinkholo tiyamjabulisa Nkulunkulu, kodvwa liBhayibheli alikufundzisi loko. Akukeneli kumane sitibite ngekutsi singemaKhristu. Jesu watsi: “Akusibo bonkhe labatsi kimi: ‘Nkhosi, Nkhosi,’ labayawungena embusweni welizulu, kodvwa ngulabo labenta intsandvo yaBabe losezulwini.” Ngako-ke, kute Nkulunkulu asemukele kufanele sifundze ngaloko lakufunako futsi sikwente. Jesu wabita labo labangayenti intsandvo yaNkulunkulu ngekutsi “benti balokubi.” (Matewu 7:21-23) Njengemali mbumbulu, inkholo yemanga ayisiti ngalutfo. Lokubi nakakhulu, inkholo lenjalo iyalimatana.
4. Emavi aJesu ngetindlela letimbili asho kutsini, futsi indlela ngayinye iholela kuphi?
4 Jehova uniketa bonkhe bantfu emhlabeni litfuba lekuzuza kuphila lokuphakadze. Noko-ke, kute sitfole kuphila lokungapheli ePharadisi, kufanele sikhonte Nkulunkulu ngendlela lelungile futsi nyalo siphile ngendlela layemukelako. Kuyadzabukisa kutsi labanyenti abafuni kwenta njalo. Ngaleso sizatfu, Jesu watsi: “Ngenani ngelisango lelincane, ngobe lisango libanti nendlela ibanti leyisa ekubhujisweni, banyenti labangena ngalo. Kepha lisango lincane nendlela yincane leyisa ekuphileni, nebantfu labayitfolako bambalwa.” (Matewu 7:13, 14) Inkholo yeliciniso iholela ekuphileni lokungapheli. Inkholo yemanga iholela ekubhujisweni. Jehova akafuni kutsi kubhujiswe namunye umuntfu, futsi ngaleso sizatfu uniketa bantfu etindzaweni tonkhe litfuba lekufundza ngaye. (2 Phetro 3:9) Ngako-ke, indlela lesikhonta ngayo Nkulunkulu iyoholela ekuphileni nobe ekufeni.
INDLELA YEKUBONA INKHOLO YELICINISO
5. Singababona njani labo labasenkholweni yeliciniso?
5 Ingatfolakala njani ‘indlela leya ekuphileni?’ Jesu watsi inkholo yeliciniso iyobonakala emphilweni lephilwa bantfu labakuyo. Watsi: “Niyawubati ngemisebenti yabo. . . Sihlahla lesimnandzi sitsela titselo letimnandzi.” (Matewu 7:16, 17) Ngalamanye emavi, labo labasenkholweni yeliciniso bayobonakala ngetinkholelo tabo nangendlela labatiphatsa ngayo. Nanobe tikhonti teliciniso tingakapheleli, tenta emaphutsa, njengelicembu, tetama kwenta intsandvo yaNkulunkulu. Ase sifundze ngetici letisitfupha lesingabona ngato bantfu labasenkholweni yeliciniso.
6, 7. Tikhonti taNkulunkulu tilibheka njani liBhayibheli, futsi Jesu wasibeka njani sibonelo kuloku?
6 Tikhonti taNkulunkulu tisekela letikufundzisako eBhayibhelini. LiBhayibheli litsi: “Yonkhe imiBhalo iphefumulelwe nguNkulunkulu; ilungele kufundzisa, nekusola, nekucondzisa, nekuyala ngekulunga, kuze umuntfu waNkulunkulu atewuhlonyiswa alungele kwenta wonkhe umsebenti lomuhle lamiselwe wona.” (2 Thimothi 3:16, 17) Kulamanye emaKhristu, umphostoli Pawula watsi: “Nanemukela livi laNkulunkulu lenaliva kitsi, nalemukela, hhayi njengelivi lemuntfu nje kodvwa njengobe linjalo lilivi laNkulunkulu.” (1 Thesalonika 2:13) Tinkholelo nendlela tintfo letentiwa ngayo enkholweni yeliciniso, akukasekelwa emibonweni nobe emasikweni ebantfu. Kunaloko, konkhe kusekelwe eVini laNkulunkulu, liBhayibheli.
7 Jesu Khristu wabeka sibonelo lesihle ngekusekela timfundziso takhe eVini laNkulunkulu. Athandaza kuBabe wakhe wasezulwini, watsi: “Livi lakho liliciniso.” (Johane 17:17) Jesu abelikholwa liVi laNkulunkulu, futsi konkhe abekufundzisa bekuvumelana nemiBhalo. Jesu abevame kutsi: “Kubhaliwe.” (Matewu 4:4, 7, 10) Ngemuva kwaloko Jesu abecaphuna umbhalo. Ngendlela lefananako, bantfu baNkulunkulu lamuhla abafundzisi imibono yabo. Bakholwa kutsi liBhayibheli liVi laNkulunkulu futsi basekela timfundziso tabo kakhulu kuloko lelikushoko.
8. Kukhonta Jehova kufaka ekhatsi ini?
8 Labo labasenkholweni yeliciniso bakhonta Jehova kuphela futsi batisa labanye libito lakhe. Jesu watsi: “Ubokhonta iNkhosi, Nkulunkulu wakho, umkhotsamele yena yedvwa!” (Matewu 4:10) Kungako tinceku taNkulunkulu tingamkhonti lomunye Nkulunkulu ngephandle kwaJehova. Kumkhonta kuhlanganisa nekwatisa bantfu kutsi lingubani libito lakhe nekutsi ungumuntfu lonjani. Tihlabelelo 83:18 titsi: “Shangatsi bangati kutsi nguwe wedvwa lolibito lakhe [“linguJehova,” NW], nguwe Losetikwako Konkhe.” Jesu wasibekela sibonelo ngekusita bantfu kutsi bati ngaNkulunkulu, njengobe asho emthandazweni wakhe: “Ligama lakho ngilatisile kulabo longiphe bona.” (Johane 17:6) Ngendlela lefananako, tikhonti teliciniso lamuhla tifundzisa labanye ngelibito laNkulunkulu, ngetinjongo takhe, kanye netimfanelo takhe.
9, 10. Ngutiphi tindlela emaKhristu eliciniso langabonisa ngato lutsandvo kulabanye?
9 Bantfu baNkulunkulu babonisa lutsandvo lolujulile kulomunye nalomunye. Jesu watsi: “Nanitsandzanako, bonkhe bantfu bayawunati kutsi nibafundzi bami.” (Johane 13:35) EmaKhristu asendvulo abetsandzana. Lutsandvo ngaNkulunkulu lucedza kubandlululana, kanye nebuve futsi lubagcogcela ndzawonye bantfu esibophweni sebuzalwane mbamba. (Kholose 3:14) Emalunga enkholo yemanga ete lutsandvo lolunjalo lwebuzalwane. Sikwati njani loko? Ngobe babulalana bodvwa ngekutsi babuve nobe luhlanga lolwehlukene. EmaKhristu eliciniso awatiphatsi tikhali kute abulale lamanye emaKhristu nobe labanye bantfu. LiBhayibheli litsi: “Bantfwana baNkulunkulu nebantfwana baSathane babonakala ngaloku: Umuntfu longenti kulunga nalongatsandzi umzalwane wakhe, akasiye waNkulunkulu. . . . Kufanele sitsandzane. Singabi njengaKhayini labe waLomubi, wabulala umnakabo.”
10 Ecinisweni, lutsandvo lolucotfo lusho lokungetulu nje kwekungabulali labanye. EmaKhristu eliciniso asebentisa sikhatsi sawo, emandla awo, nanobe yini lenye lanayo kute akhutsate labanye. (Hebheru 10:24, 25) Ayasitana ngetikhatsi tekucindzeteleka, futsi asebentelana nalabanye ngekulunga. Asebentisa neseluleko seliBhayibheli ekuphileni kwawo lesitsi “asente lokuhle kubo bonkhe bantfu.”
11. Kungani kubalulekile kutsi semukele Jesu Khristu njengendlela yaNkulunkulu yekusindzisa?
11 EmaKhristu eliciniso emukela Jesu Khristu njengendlela yaNkulunkulu yekusindzisa. LiBhayibheli litsi: “Kute kusindziswa ngalomunye; ngobe kute lelinye libito ngaphansi kwelizulu lelinikwe nguNkulunkulu kubantfu, lesingasindziswa ngalo.” (Imisebenti 4:12) Njengobe sifundzile eSehlukweni 5, Jesu wanikela ngekuphila kwakhe kwaba sihlengo sebantfu labalalelako. (Matewu 20:28) Ngetulu kwaloko, Jesu uyiNkhosi lekhetfwe nguNkulunkulu yeMbuso wasezulwini letawubusa umhlaba wonkhe. Nkulunkulu ulindzele kutsi simlalele Jesu futsi sitisebentise timfundziso takhe kute sitfole kuphila lokuphakadze. Kungako liBhayibheli litsi: “Lokholwa yiNdvodzana, unekuphila lokuphakadze.”
12. Kuhlanganisani kungabi yincenye yalelive?
12 Tikhonti teliciniso atisito talelive. Ngalesikhatsi atekiswa licala embikwembusi waseRoma longuPhilatu, Jesu watsi: “Umbuso wami awusiwo wakulelive.” (Johane 18:36) Nobe ngabe bahlala kuliphi live, balandzeli baJesu beliciniso bayincenye yeMbuso wasezulwini, futsi abahlanganyeli etindzabeni tembangave. Abahlanganyeli emphini. Tikhonti taJehova atingeni etindzabeni tekutsi bantfu bakhetsa liphi licembu letembangave, ekufuneni sikhundla lesisetulu kuhulumende, nobe tivote. Nobe tikhonti teliciniso taNkulunkulu tingatingeneli tindzaba tembangave, tiyayilalela imitsetfo. Kungani tikwenta loko? Kungobe liVi laNkulunkulu lititjela kutsi ‘titfobele tiphatsimandla’ tahulumende. (Roma 13:1) Kodvwa nangabe tiphatsimandla titsi atente loko lokuphambene netinjongo taNkulunkulu, tikhonti teliciniso tilandzela sibonelo sebaphostoli, labatsi: “Kufanele silalele Nkulunkulu kunekulalela bantfu.”
13. Balandzeli baJesu beliciniso bawubheka njani uMbuso waNkulunkulu, futsi ngesizatfu saloko, yini labayentako?
13 Balandzeli baJesu beliciniso bashumayela ngekutsi uMbuso waNkulunkulu, kuphela kwelitsemba lebantfu. Jesu watsi: “LeliVangeli ngembuso liyawushunyayelwa emhlabeni wonkhe, kuze kube bufakazi etiveni tonkhe, bese-ke kuyefika kuphela.” (Matewu 24:14) Kunekukhutsata bantfu kutsi betsembele kubabusi balelive njengalabo labangacatulula tinkinga tabo, balandzeli baJesu Khristu beliciniso bamemetela uMbuso waNkulunkulu wasezulwini njengalokuphela kwelitsemba lebantfu. (Tihlabelelo 146:3) Jesu wasifundzisa kutsi siwuthandazele lombuso loncono kunayo yonkhe nakatsi: “Umbuso wakho awute. Intsandvo yakho ayentiwe emhlabeni njengobe yentiwa ezulwini.” (Matewu 6:10) LiVi laNkulunkulu labiketela kutsi uMbuso wasezulwini “uyawupitjita yonkhe leminye imibuso [lekhona nyalo] uyicedze, kodvwa wona uyawukuma kuze kube phakadze.”
14. Nguyiphi inkholo lokholwa kutsi ngiyo lefinyelela letimfuneko tekukhonta kweliciniso?
14 Kuloko lesesikufundzile ase utibute: ‘Nguyiphi inkholo lesekela timfundziso tayo eBhayibhelini futsi leyenta libito laJehova latiwe? Nguliphi licembu lelibonisa lutsandvo, lelinekukholwa kuJesu, lelingasiyo incenye yalelive, lelimemetela kutsi nguMbuso waNkulunkulu kuphela lolitsemba lebantfu? Kuto tonkhe tinkholo letisemhlabeni, nguyiphi lehlangabetana nato tonkhe letimfuneko?’ Kuyaticacela kutsi yinkholo yaboFakazi BaJehova.
YINI WENA LOTAYENTA?
15. Yini Nkulunkulu layifunako ngetulu kwekumane sati nje kutsi ukhona?
15 Kumane nje sikholwe kutsi Nkulunkulu ukhona, akukeneli kute simjabulise. Ngisho neliBhayibheli liyasho kutsi nemadimoni ayakholwa kutsi Nkulunkulu ukhona. (Jakobe 2:19) Kepha liciniso kutsi akayenti intsandvo yaNkulunkulu futsi akawemukeli. Kute semukelwe nguNkulunkulu, akufanele sigcine ngekwati kutsi ukhona, kodvwa kufanele sente nentsandvo yakhe. Kufanele sehlukane nenkholo yemanga futsi singene enkholweni yeliciniso.
16. Yini lokufanele yentiwe ngekuhlanganyela enkholweni yemanga?
16 Umphostoli Pawula washo kutsi akukafaneli sitimbandzakanye nekukhonta kwemanga. Ngako-ke, wabhala watsi: “INkhosi yaphindza yatsi: ‘Phumani emkhatsini wabo, nehlukane nabo. Ningakutsintsi lokungcolile, ngiyawube sengiyanemukela.’” (2 Khorinte 6:17; Isaya 52:11) EmaKhristu eliciniso abalekela konkhe lokutsintsana nenkholo yemanga.
17, 18. Liyini ‘liBhabhulona Lelikhulu,’ futsi kungani kuphutfuma kutsi ‘siphume kulo’?
17 LiBhayibheli likhombisa kutsi tonkhe letinkholo letinyenti kangaka tiyincenye ‘yeliBhabhulona Lelikhulu.’ * (Sembulo 17:5) Leligama lisikhumbuta ngelidolobha laseBhabhulona lasendvulo, lapho kukhonta kwemanga kwacala khona ngemuva kwaZamcolo wesikhatsi saNowa. Timfundziso letinyenti kanye nemikhuba leminyenti etinkholweni temanga, kudzabuka eBhabhulona lasendvulo. Sibonelo saloku kutsi bantfu baseBhabhulona bebakhonta nkulunkulu loMtsatfu amunye. Lamuhla, imfundziso leyinhloko yetinkholo letinyenti itsi Nkulunkulu Mtsatfu amunye. Kodvwa liBhayibheli likubeka ebaleni kutsi kunaNkulunkulu munye weliciniso, Jehova, nekutsi Jesu Khristu yiNdvodzana yakhe. (Johane 17:3) BaseBhabhulona bebakholwa nekutsi bantfu banemphefumulo longafi, losindzako lapho kufa umtimba futsi ungahlupheka endzaweni letsite yekuhlushwa. Lamuhla, inkholelo yekungafi kwemphefumulo nobe umoya nekutsi kungenteka uhlushwe esihogweni semlilo, ifundziswa tinkholo letinyenti.
18 Njengobe indlela yekukhonta kwaseBhabhulona lasendvulo yasakateka kuwo wonkhe umhlaba, liBhabhulona Lelikhulu lalamuhla lingabitwa kufanele ngekutsi ngumbuso welive wenkholo yemanga. Nkulunkulu washo kutsi lombuso wenkholo yemanga masinyane utawuphela. (Sembulo 18:8) Uyabona kutsi kungani kubalulekile kuvele utehlukanise kwaphela neliBhabhulona Lelikhulu? Nkulunkulu Jehova ufuna kutsi ‘uphume kulo’ masinyane kusenesikhatsi.
19. Yini loyoyitfola ngekukhonta Jehova?
19 Njengobe sewuncume kwehlukana nenkholo yemanga, labanye bangase bakhetse kuyekela kukukhulumisa. Ngekuchubeka ukhonta Jehova kanye nebantfu bakhe, loyawukutfola kunyenti kakhulu kunaloko lokungakulahlekela. Njengebafundzi baJesu bekucala labashiya letinye tintfo kute balandzele yena, nawe utawuba nabomnakenu nabodzadze wenu labanyenti ebandleni. Utawuba lilunga lemndeni lomkhulu lonetigidzi letisemhlabeni wonkhe temaKhristu eliciniso, latakubonisa lutsandvo sibili. Utawuba nelitsemba lekuphila phakadze ‘esikhatsini lesitako.’ (Makho 10:28-30) Mhlawumbe ngekuhamba kwesikhatsi, labo labakulahlele tinkholelo takho, batakufundza loko lokufundziswa liBhayibheli nabo bakhonte Jehova.
20. Banaliphi likusasa labo labasenkholweni yeliciniso?
20 LiBhayibheli lifundzisa kutsi masinyane Nkulunkulu utalibhubhisa lelive lelibi aletse live lelisha lelinekulunga lelitawubuswa nguMbuso wakhe. (2 Phetro 3:9, 13) Cabanga nje kutsi lelo live liyobe lilihle njani! Kulelive lelisha lelinekulunga, kutawube kunenkholo yinye-vo yeliciniso. Kukuhlakanipha ngawe nyalo kutsi utihlanganise nalabo labakhonta ngeliciniso.
^ sig. 17 Kute utfole lwati kabanti mayelana nekutsi kungani liBhabhulona Lelikhulu limelela umbuso welive wenkholo yemanga, fundza Sandzisanchazo emakhasini 219-20.


text:
Unamuphi Umbono Ngelikusasa?
Engabe umhlaba lesiphila kuwo . . .
utawuhlala unjengoba unjena yini?
utawuba mubi nakakhulu?
utawuba kahle?
LOKO LOKUSHIWO LIBHAYIBHELI
“Nkulunkulu . . . uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala sekwendlulile.”—Sembulo 21:3, 4.
INDLELA LESETSEMBISO LESINGENTA KUPHILA KWAKHO KUBE NCONO NGAYO
Umsebenti lonemphumelelo nalowenetisako.—Isaya 65:21-23.
Kugula noma kuhlupheka kwanome nguluphi luhlobo kuyophela.—Isaya 25:8; 33:24.
Kujabulela kuphila lokungapheli sinemindeni yetfu kanye nebangani.—Tihlabelelo 37:11, 29.
SINGAKWETSEMBA MBAMBA YINI LOKO LOKUSHIWO LIBHAYIBHELI?
Yebo singakwetsemba, ngenca yetizatfu lokungenani letimbili:
Nkulunkulu angakhona kufeza lesetsembiso. EBhayibhelini nguNkulunkulu Jehova kuphela lobitwa ngekutsi ‘nguSomandla,’ ngenca yekutsi unemandla langalinganiseki. (Sembulo 15:3) Ngaleso sizatfu, angeke ehluleke nakancane kufeza setsembiso sakhe sekugucula lomhlaba wetfu ube yindzawo lekahle. Njengobe liBhayibheli lisho, “kuNkulunkulu konkhe kungenteka.”—Matewu 19:26.
Nkulunkulu uyafisa kufeza lesetsembiso. Sibonelo saloko kutsi Jehova ‘uyafisa’ kuphindze avuse labo labafile.—Jobe 14:14, 15.
LiBhayibheli liphindze lisitjele kutsi iNdvodzana yaNkulunkulu, Jesu, yelapha labagulako. Beyikwentelani loko? Kungobe beyifisa kwenta njalo. (Makho 1:40, 41) Sifiso saJesu sekusita labahluphekile sakhombisa kutsi unesimilo lesinjengeseYise.—John 14:9.
Ngako singaciniseka kutsi bobabili, Jehova naJesu bafuna kusisita kutsi sibe nelikusasa lelijabulisako.—Tihlabelelo 72:12-14; 145:16; 2 Phetro 3:9.
LESINGACABANGA NGAKO
Nkulunkulu utawugucula njani lomhlaba, ube yindzawo lekahle?
LiBhayibheli liyawuphendvula loyo mbuto kuMATEWU 6:9, 10 nakuDANYELA 2:44.
Fundza Kabanti
TINDZABA LETIMNANDZI LETIVELA KUNKULUNKULU
Iyini Injongo YaNkulunkulu Ngemhlaba?
LiBhayibheli lichaza kutsi yini leyenta Nkulunkulu wadala umhlaba, kutawuphela nini kuhlupheka, liyini likusasa lemhlaba nekutsi bobani labatawuphila kuwo.
TINDZABA LETIMNANDZI LETIVELA KUNKULUNKULU
Uyini UMbuso WaNkulunkulu?
Ngubani iNkhosi yeMbuso waNkulunkulu futsi yini uMbuso waNkulunkulu lotayifeza?


text:
SEHLUKO 4
Ungubani Jesu Khristu?
1, 2. (a) Usuke umati kahle yini umuntfu lodvumile nawati libito lakhe nje kuphela? Chaza. (b) Yini bantfu labayishoko ngaJesu?
EMHLABENI kunebantfu labanyenti labadvumile. Kungenteka kunemuntfu lodvumile lowati ligama lakhe. Kepha kumane nje wati ligama lakhe akusho kutsi sewumati kahle. Akusho futsi nekutsi sewati konkhe ngekuphila kwakhe nekutsi ungumuntfu lonjani.
2 Mhlawumbe sewuke weva ngaJesu Khristu ngisho nome aphila emhlabeni eminyakeni lengetulu kwalengu-2 000 leyendlulile. Kodvwa bantfu labanyenti abati kutsi Jesu abengumuntfu lonjani. Labanye bamane batsi abengumuntfu lolungile, labanye batsi abengumphrofethi kantsi labanye bakholelwa kutsi unguNkulunkulu. Wena ucabangani?—Fundza liphuzu 12 ngephasi kwesihloko lesitsi Imininingwane Lesekugcineni.
3. Kubaluleke ngani kutsi wati Nkulunkulu Jehova kanye naJesu Khristu?
3 Kubaluleke kakhulu kutsi simati kahle Jesu. Sisho ngani? LiBhayibheli litsi: “Kukwati wena lokuphela kwaNkulunkulu weliciniso naloyo lowamtfuma, lokunguJesu Khristu, kuholela ekuphileni lokuphakadze.” (Johane 17:3) Nangabe ulati liciniso ngaJehova nangaJesu ungakutfola kuphila lokuphakadze emhlabeni lolipharadisi. (Johane 14:6) Ngetulu kwaloko, kumati kahle Jesu kutawuphindze kukusite uphilisane kahle nalabanye futsi ubaphatse kahle ngoba Jesu usibonelo lesihle kakhulu kuloku. (Johane 13:34, 35) Esehlukweni sekucala, sifundze loko liBhayibheli lelikufundzisako ngaNkulunkulu. Nyalo-ke sesitawufundza ngaloko liBhayibheli lelikufundzisako ngaJesu.
SIMTFOLILE MESIYA!
4. Emagama latsi “Mesiya” ‘naKhristu’ asho kutsini?
4 Kusasele iminyaka leminyenti kutsi kutalwe Jesu, Jehova wetsembisa eBhayibhelini kutsi abetawutfumela Mesiya nobe Khristu. Ligama lelitsi “Mesiya” livela elulwimini lwesiHebheru kantsi lelitsi “Khristu” lona livela kulesiGriki. Omabili lamagama asho kutsi Nkulunkulu abetawukhetsa Mesiya lotsenjisiwe aphindze amnike sikhundla lesikhetsekile. Mesiya utawutifeza tonkhe tetsembiso taNkulunkulu. Jesu angakusita ngisho nanyalo. Ngalesikhatsi Jesu asengakatalwa, bantfu labanyenti bebatibuta kutsi: ‘Ngubani lotawuba nguMesiya?’
5. Bafundzi baJesu bebakukholelwa yini kutsi abenguMesiya?
5 Bafundzi baJesu bebangangabati kutsi Jesu nguMesiya. (Johane 1:41) Sibonelo saloko kutsi Simoni Phetro watsi kuJesu: “UnguKhristu.” (Matewu 16:16) Yini lesicinisekisa kutsi Jesu unguMesiya?
6. Jehova wabasita njani bantfu labacotfo babone Mesiya?
6 Kusesele iminyaka kutsi kutalwe Jesu, baphrofethi baNkulunkulu babhala imininingwane leminyenti lebeyitawusita bantfu babone Mesiya. Bekutabasita njani loko? Ake sitsi ucelwa kutsi uye esiteshini semabhasi lesiphitsitelako uyohlangabeta umuntfu longazange sewumbone. Bewungamtfola melula lomuntfu nangabe bekungaba khona lokuchazela kahle kutsi lomuntfu unjani. Ngendlela lefanako, Jehova wasebentisa baphrofethi bakhe kute asitjele loko lobekutawentiwa nguMesiya naloko lobekutakwenteka kuye. Kufezeka kwaleto tiphrofetho kusita bantfu labacotfo babone kutsi Jesu unguMesiya.
7. Ngutiphi tiphrofetho letimbili letifakazela kutsi Jesu unguMesiya?
7 Ase sicoce ngaletimbili taletiphrofetho. Sekucala, kwatsi kusesele iminyaka lengu-700 kutsi Jesu atalwe, Mikha waphrofetha kutsi Jesu abetawutalelwa edolobheni lelincane, iBhetlehema. (Mikha 5:2) Futsi ngulapho kanye Jesu atalelwa khona! (Matewu 2:1, 3-9) Sesibili, Danyela waphrofetha kutsi Mesiya abetawuvela ngemnyaka wanga-29 C.E. (Danyela 9:25) Leti timane nje tinguletimbili tetiphrofetho letifakazela kutsi Jesu unguMesiya lowetsenjisiwe.—Fundza liphuzu 13 ngephasi kwesihloko lesitsi Imininingwane Lesekugcineni.
8, 9. Yini leyenteka nakubhajatiswa Jesu lokwafakazela kutsi unguMesiya?
8 Jehova ukwente kwaba sebaleni kutsi Jesu unguMesiya. Nkulunkulu wetsembisa Johane uMbhabhatisi kutsi abetamnika luphawu lebelitamenta abone kutsi ngubani Mesiya. Johane walibona loluphawu ngalesikhatsi Jesu eta kuye kuze ambhabhatise eMfuleni iJordane nga-29 C.E. LiBhayibheli lisitjela nganaku lokwenteka: “Ngemuva kwekubhajatiswa, Jesu watsi nakaphuma emantini lizulu lavuleka, kwase kwehlela etikwakhe umoya waNkulunkulu unjengelituba. Kwaphindze kwevakala livi lelivela ezulwini litsi: ‘Lena yiNdvodzana yami letsandzekako, ngiyemukele.’” (Matewu 3:16, 17) Ngalesikhatsi Johane abona loluphawu aphindze eva lelivi, kwamkhanyela kutsi Jesu unguMesiya. (Johane 1:32-34) Ngalelolanga Jesu waba nguMesiya ngobe Jehova watfululela umoya longcwele kuye. Nkulunkulu abekhetse yena kutsi abenguMholi neNkhosi.—Isaya 55:4.
9 Tiphrofetho teliBhayibheli, emavi aJehova kanye neluphawu laluniketa ngesikhatsi Jesu abhajatiswa kufakazela kutsi Jesu unguMesiya. Kodvwa wavelaphi Jesu futsi bekangumuntfu lonjani? Ase sihlole loko lokushiwo liBhayibheli.
JESU WAVELAPHI?
10. Lifundzisani liBhayibheli ngekuphila kwaJesu asengaketi emhlabeni?
10 LiBhayibheli lifundzisa kutsi Jesu waphila ezulwini sikhatsi lesidze asengaketi emhlabeni. Mikha watsi Mesiya ‘bekavele akhona kwasekucaleni.’ (Mikha 5:2) Jesu washo kanyenti kutsi bekaphile ezulwini asengakatalwa njengemuntfu emhlabeni. (Fundza Johane 3:13; 6:38, 62; 17:4, 5.) Jehova naJesu bebangematse nelulwimi ngisho nangesikhatsi Jesu asengaketi emhlabeni.
11. Yini leyenta Jesu abaluleke kakhulu kuJehova?
11 Jesu ubaluleke kakhulu kuJehova. Yini lementa abaluleke? Kutsi Nkulunkulu wamdala kucala asengakadali lokunye. Ngaleso sizatfu, Jesu ubitwa ngekutsi ‘ulitibulo layo yonkhe indalo.’ * (Kholose 1:15) Lokunye lokwenta Jesu abaluleke kutsi nguye kuphela lowadalwa nguJehova matfupha. Kungako abitwa ngekutsi ‘uyiNdvodzana yakhe lekuphela kwayo.’ (Johane 3:16) Jesu nguye kuphela lowasetjentiswa nguJehova ekudaleni konkhe lokukhona. (Kholose 1:16) NguJesu kuphela lobitwa ngekutsi ‘nguLivi’ ngobe Jehova wamsebentisa kuze anikete bantfu netingilosi imilayeto kanye neticondziso.—Johane 1:14.
12. Sati ngani kutsi Jesu naNkulunkulu abasuye umuntfu munye?
12 Labanye bantfu bakholelwa kutsi Jesu naNkulunkulu ngumuntfu munye. Kodvwa loko akusiko lokufundziswa liBhayibheli. Lona litsi Jesu wadalwa, lokusho kutsi unesicalo, kodvwa Jehova lowadala tonkhe tintfo ute sicalo. (Tihlabelelo 90:2) Nanobe Jesu ayiNdvodzana yaNkulunkulu, akazange akucabange kuba nguNkulunkulu. LiBhayibheli lifundzisa kutsi Babe mkhulu kuneNdvodzana. (Fundza Johane 14:28; 1 Khorinte 11:3) Jehova nguye kuphela ‘longuNkulunkulu Somandla.’ (Genesisi 17:1) Kuyo yonkhe indalo, nguye yedvwa lomkhulu kakhulu nalonemandla lamakhulu kakhulu.—Fundza liphuzu 14 ngephasi kwesihloko lesitsi Imininingwane Lesekugcineni.
13. LiBhayibheli lisho ngani kutsi Jesu ‘ungumfanekiso waNkulunkulu longabonakali’?
13 Jehova naJesu bebasebenta ndzawonye tigidzigidzi teminyaka asengakadalwa emazulu nemhlaba. Asingabati kutsi bebatsandzana kakhulu! (Johane 3:35; 14:31) Jesu wamfuta babe wakhe ngebuntfu bakhe kangangekutsi liBhayibheli lize litsi ‘ungumfanekiso waNkulunkulu longabonakali.’—Kholose 1:15.
14. Kwenteka kanjani kutsi iNdvodzana yaNkulunkulu italwe ingumuntfu?
14 INdvodzana yaNkulunkulu beyite inkinga yekusuka ezulwini italwe emhlabeni ingumuntfu. Kwenteka njani loko? Ngesimangaliso, Jehova wendlulisela kuphila kweNdvodzana yakhe esinyeni sentfombi-ntfo lenguMariya. Ngaleso sizatfu, bekute sidzingo sekutsi Jesu abe nababe longumuntfu. Mariya wabeleka indvodzana lebeyite sono, wayetsa ligama watsi nguJesu.—Lukha 1:30-35.
JESU ABENGUMUNTFU LONJANI?
15. Yini lengakusita umati kahle Jehova?
15 Nawufundza liBhayibheli encwadzini yaMatewu, yaMakho, yaLukha kanye neyaJohane utawutfola tintfo letinyenti ngekuphila kwaJesu, kanye nangebuntfu bakhe. Letincwadzi tibitwa ngekutsi ngemaVangeli. Lotakufundza, kutakusita umati kahle Nkulunkulu ngoba Jesu abenebuntfu lobufana nebababe wakhe. Ngiko Jesu atsi: “Loyo longibonile mine umbonile naBabe.”—Johane 14:9.
16. Yini Jesu labeyifundzisa bantfu? Lebekufundziswa nguJesu bekuvela kubani?
16 Bantfu labanyenti Jesu bebambita ngekutsi “Rabi” (lokusho kutsi Mfundzisi). (Johane 1:38; 13:13) Intfo lebaluleke kakhulu labafundzisa yona, “tindzaba letimnandzi teMbuso” waNkulunkulu. Uyini loMbuso? Unguhulumende waNkulunkulu losezulwini lotawubusa wonkhe umhlaba futsi utawuletsa tibusiso kubo bonkhe bantfu labalalela Nkulunkulu. (Matewu 4:23) Konkhe lokwafundziswa nguJesu bekuvela kuJehova. Jesu watsi: “Loko lengikufundzisako akusiko kwami, kodvwa kwaloyo longitfumile.” (Johane 7:16) Jesu bekasati sifiso saJehova sekutsi bantfu bative tindzaba letimnandzi letimayelana neMbuso waNkulunkulu lotawubusa wonkhe umhlaba.
17. Jesu bekafundzisela kuphi? Yini leyamenta watimisela wafundzisa labanye?
17 Jesu bekafundzisela kuphi? Noma ngukuphi lapho bekatfola bantfu khona. Bekafundzisela emaphandleni ngisho nasemadolobheni, emimangweni, etimakethe, etindzaweni labekukhontelwa kuto Nkulunkulu nasemakhaya. Bekangagadzi kutsi bantfu bete kuye, bekusuka yena aye kubo. (Makho 6:56; Lukha 19:5, 6) Jesu bekatimisela asebentisa sikhatsi sakhe lesinyenti kanye nemandla afundzisa bantfu. Bekakwentelani loko? Bekati kutsi nguloko Nkulunkulu labefuna akwente futsi bekahlale amlalela Babe wakhe. (Johane 8:28, 29) Lesinye sizatfu lesabangela Jesu washumayela kutsi bekavelana nebantfu. (Fundza Matewu 9:35, 36.) Bekabona kutsi bantfu bebangafundziswa liciniso ngaNkulunkulu nangeMbuso wakhe. Ngako bekafisa kusita bantfu labanyenti kutsi bative tindzaba letimnandzi.
18. Yini loyitsandza kakhulu ngaJesu?
18 Jesu bekabatsandza bantfu aphindze abanakekela. Bekanemusa futsi kumelula kukhuluma naye. Ngisho nebantfwana bebatsandza kuba naye. (Makho 10:13-16) Jesu abengakhetsi. Bekakwenyanya kukhohlakala kanye nekungalandzelwa kwemtsetfo. (Matewu 21:12, 13) Waphila ngesikhatsi lapho emalungelo ebantfu besifazane bekamancane khona futsi bangahlonishwa. Noma kunjalo Jesu abebatsatsa njengalababalulekile futsi abahlonipha. (Johane 4:9, 27) Jesu abengumuntfu lotfobekile. Sibonelo saloko kutsi ngalelinye lilanga kusihlwa wageza tinyawo tebaphostoli bakhe, lokuyintfo lebeyivame kwentiwa sisebenti.—Johane 13:2-5, 12-17.
19. Ngusiphi sibonelo lesikhombisa kutsi Jesu bekakwati lebekudzingwa bantfu futsi anesifiso sekubasita?
19 Jesu bekakwati kahle lebekudzingwa bantfu futsi bekafuna kubasita. Loko kwabonakala kahle ngesikhatsi asebentisa emandla lavela kuNkulunkulu kute elaphe bantfu ngendlela lemangalisako. (Matewu 14:14) Sibonelo saloko kutsi, indvodza lebeyiphetfwe bulephelo yaya kuJesu yatsi: “Nawutsandza ungangenta ngihlanteke.” Buhlungu kanye nekuhlupheka kwalendvodza kwamtsintsa kakhulu Jesu kangangekutsi wayivela buhlungu futsi wafisa kuyisita. Jesu welula sandla sakhe, watsintsa lendvodza wase utsi: “Ngiyatsandza, hlanteka.” Lendvodza lebeyigula yelapheka! (Makho 1:40-42) Ase ucabange kutsi lendvodza yativa njani?
WAHLALA ETSEMBEKILE KUNKULUNKULU
20, 21. Sisho ngani kutsi Jesu usibonelo lesihamba embili sekulalela Nkulunkulu?
20 Jesu usibonelo lesihamba embili sekulalela Nkulunkulu. Wetsembeka kuBabe wakhe ngato tonkhe tikhatsi ngisho nangesikhatsi titsa takhe timhlupha. Nasi sibonelo, Jesu akazange one ngesikhatsi Sathane amlinga. (Matewu 4:1-11) Wachubeka enta umsebenti waNkulunkulu ngisho nome labanye emndenini wakubo bebangakholwa kutsi unguMesiya futsi bebatsi “usangene ingcondvo.” (Makho 3:21) Jesu wahlala etsembekile kuNkulunkulu futsi akazange etame kutilimata titsa takhe ngesikhatsi timphatsa kabi.—1 Phetro 2:21-23.
21 Jesu wachubeka etsembekile kuJehova ngisho nobe ahlukunyetwa kabuhlungu waze wafa ngendlela lenelunya. (Fundza Filiphi 2:8.) Cabanga nje ngebuhlungu labubeketelela ngelilanga lafa ngalo. Waboshwa, bofakazi ecaleni lakhe bakhuluma emanga batsi uyahlambalata, emajaji lakhohlakele wona amlahla ngelicala, ticumbi tebantfu tamhleka futsi emasotja amhlupha aphindze ambetsela elugodvweni. Nakafa wakhala ngelivi lelikhulu watsi: “Sekufezekile!” (Johane 19:30) Nasekuphele emalanga lamatsatfu Jesu afile, Jehova wamvusa wamnika umtimba wemoya. (1 Phetro 3:18) Ngemuva kwemaviki lambalwa Jesu wabuyela ezulwini, “wabese uhlala ngesekudla saNkulunkulu,” wamela sikhatsi sekutsi Nkulunkulu ambeke abe yiNkhosi.—Hebheru 10:12, 13.
22. Sivulekelwe nguliphi litfuba lamuhla ngenca yekutsi Jesu wetsembeka kuNkulunkulu?
22 Ngenca yekutsi Jesu wetsembeka kuNkulunkulu, sonkhe lamuhla sivulekelwe litfuba lekuphila phakadze emhlabeni lolipharadisi, njengobe Jehova bekahlosile. Esehlukweni lesilandzelako sitawucoca ngekutsi kufa kwaJesu kutasisita njani kutsi sitfole kuphila lokuphakadze.
^ sig. 11 Jehova ubitwa ngekutsi nguBabe ngoba nguye lowasidala. (Isaya 64:8) Jesu ubitwa ngekutsi yiNdvodzana yaNkulunkulu ngoba wadalwa nguJehova. Tingilosi kanye na-Adamu nabo babitwa ngekutsi ngemadvodzana aNkulunkulu.—Jobe 1:6; Lukha 3:38.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
6 Singatsini-ke? Kufanele sichubeke sisesonweni yini kuze umusa waNkulunkulu ubonakale?
2 Cha! Njengobe sesikhululekile esonweni, singachubeka njani siphila kuso?
3 Anati yini kutsi sonkhe tsine lesabhajatiswa kuKhristu Jesu besibhajatiselwa ekufeni kwakhe?
4 Ngako sangcwatjwa naye ngekubhajatiselwa kwetfu ekufeni kwakhe, kuze kutsi njengobe naKhristu avuswa ekufeni ngenkhatimulo yeYise, natsi ngalokufanako siphile imphilo lensha.
5 Ngobe nangabe sibe munye naye ekufeni lokufana nekwakhe, nakanjani sitawuba munye naye ekuvusweni lokufana nekwakhe;
6 ngenca yekutsi siyati kutsi similo setfu lesidzala sabetselwa naye, kuze imitimba yetfu lenesono ibete emandla, khona singetuchubeka sitigcili tesono.
7 Ngobe umuntfu lofile ukhululiwe esonweni sakhe.
8 Ngetulu kwaloko, nangabe sife naKhristu siyakholwa kutsi sitawuphindze siphile naye.
9 Ngobe siyati kutsi njengobe Khristu asavusiwe ekufeni, ngeke asafa; kufa akusasiyo inkhosi kuye.
10 Wafa kwaba kanye kuphela kuze asuse sono, futsi uyaphila kuze ente intsandvo yaNkulunkulu.
11 Ngalokufanako, nani titsatseni njengalabafile esonweni, kodvwa njengalabaphilako kuNkulunkulu, ngaKhristu Jesu.
12 Ngako-ke, ningasasivumeli sono kutsi sichubeke sibusa njengenkhosi emitimbeni yenu lefako, ngekwenta tifiso tayo.
13 Ningayinikeli imitimba yenu esonweni njengetikhali tekungalungi, kodvwa tinikeleni kuNkulunkulu njengalabo labavuswe ekufeni, ninikele nemitimba yenu kuye njengetikhali tekulunga.
14 Ngobe sono akukafaneli sibe yinkhosi etikwenu ngenca yekutsi anisekho ngephansi kweMtsetfo kodvwa nizuza emseni waNkulunkulu.
15 Kusho kutsini loku? Kufanele sone yini ngenca yekutsi asikho ngephansi kweMtsetfo kodvwa sizuza emseni waNkulunkulu? Cha!
16 Anati yini kutsi nangabe nitinikela kulotsite njengetigcili letilalelako, nisuke nitigcili taloyo muntfu lenimlalelako, kungaba tigcili tesono lesiholela ekufeni nobe tekulalela lokuholela ekulungeni?
17 Kepha sibonga Nkulunkulu ngekutsi nake naba tigcili tesono, kodvwa senibe ngulabalalela ngalokusuka enhlitiyweni ngenca yalemfundziso lenanikwa yona.
18 Ngenca yekutsi nakhululwa esonweni, senaba tigcili tekulunga.
19 Ngikhuluma njengemuntfu ngenca yebutsakatsaka bemitimba yenu, kutsi njengobe nanikela ngemitimba yenu kutsi ibe tigcili tekungcola nebubi kuze nente lokubi, nyalo nikelani ngemitimba yenu kutsi ibe tigcili tekulunga lokuholela ekubeni ngcwele.
20 Ngesikhatsi nisetigcili tesono, benikhululekile kutsi nente lokungakalungi.
21 Ngumuphi umvuzo lebeniwutfola ngaleso sikhatsi? Benitfola tintfo leseninemahloni ngato. Ngobe umphumela waleto tintfo kufa.
22 Nanobe kunjalo, njengobe senikhululiwe esonweni futsi senitigcili taNkulunkulu, nitfola umvuzo wekuba ngcwele, bese kutsi ekugcineni nitfole kuphila lokuphakadze.
23 Ngobe umvuzo wesono kufa, kodvwa sipho Nkulunkulu lasinika sona, kuphila lokuphakadze ngaKhristu Jesu iNkhosi yetfu.
Tfumela
Tfumela
I-NEW WORLD TRANSLATION OF THE HOLY SCRIPTURES
Roma 6
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
19 Ngemuva kwekusho lamavi, Jesu wesuka eGalile waya ngaseminyeleni yaseJudiya ngesheya kweJordane.
2 Sicumbi sebantfu samlandzela, welapha labo labebagula.
3 BaFarisi beta kuye bafuna kumlinga, batsi: “Kuvumelekile yini kutsi indvodza idivose umkayo nganobe ngusiphi sizatfu?”
4 Jesu wabaphendvula watsi: “Anizange nifundze yini kutsi ekucaleni Nkulunkulu wadala lomdvuna nalomsikati,
5 wase utsi: ‘Ngako-ke indvodza itawushiya uyise nenina inamatsele kumkayo, futsi laba lababili bayawuba nyamanye’?
6 Ngako abasesibabili, kodvwa sebanyamanye. Loko Nkulunkulu lakuhlanganisile akungehlukaniswa ngumuntfu.”
7 Batsi kuye: “Pho kungani Mosi atsi indvodza kufanele inikete umkayo incwadzi yedivosi, bese iyamlahla?”
8 Jesu watsi kubo: “Mosi wanivumela kutsi nidivose bafati benu ngenca yebulukhuni betinhlitiyo tenu, kodvwa bekungasinjalo kusukela ekucaleni.
9 Ngako ngitsi kini, nobe ngubani lodivosa umkakhe ngaphandle kwanakente budlundlulu bese ushada nalomunye, uyaphinga.”
10 Bafundzi bakhe batsi kuye: “Nangabe kunjalo-ke kuncono kungashadi.”
11 Watsi kubo: “Akusibo bonkhe labangakwemukela loku, ngaphandle kwalabo labakuphiwe.
12 Ngobe kukhona batsenwa labatalwa banjalo, kantsi kukhona nebatsenwa labatsenwa bantfu, bese kuba khona nebatsenwa labatitsena bona ngenca yeMbuso welizulu. Lokhonako kukwenta loku akakwente.”
13 Kwase kuletfwa bantfwana kuye kute ababusise futsi abathantazele, kodvwa bafundzi bakhe babekhuta.
14 Jesu watsi: “Bayekeleni bantfwana bete kimi, ningabavimbi ngobe uMbuso welizulu webantfu labafana nabo.”
15 Wababusisa wase uyahamba.
16 Umuntfu lotsite weta kuye wafike watsi: “Mfundzisi, yini lelungile lokufanele ngiyente kute ngitfole kuphila lokuphakadze?”
17 Watsi kuye: “Kungani ubuta kutsi yini lelungile? Munye kuphela lolungile. Ngako-ke nangabe ufuna kutfola kuphila, chubeka ugcina imitsetfo.”
18 Watsi kuye: “Miphi imitsetfo?” Jesu watsi: “Ungabulali; ungaphingi; ungebi; ungafakazi emanga;
19 hlonipha uyihlo nenyoko; nalotsi kufanele utsandze makhelwane wakho njengobe utitsandza wena.”
20 Lelijaha latsi kuye: “Tonkhe letintfo ngitigcinile, yini-ke lokusafanele ngiyente?”
21 Jesu watsi kulo: “Nawufuna kuphelela, hamba utsengise konkhe lonako, uphe labeswele, futsi utawuba nemcebo ezulwini, bese uyeta uba ngumlandzeli wami.”
22 Naliva loku, lelijaha lahamba lidzabukile ngobe belinjinge kakhulu.
23 Jesu watsi kubafundzi bakhe: “Ngicinisile ngitsi kini: Kutawuba matima ngemuntfu lonjingile kungena eMbusweni welizulu.
24 Kantsi futsi ngitsi kini: Kumelula kutsi likamela lingene embotjeni yenyalitsi kunekutsi umuntfu lonjingile angene eMbusweni waNkulunkulu.”
25 Nabeva loku, bafundzi bamangala kakhulu, base batsi: “Pho-ke ngubani loyawusindziswa?”
26 Jesu wababuka emehlweni wase utsi: “Kumuntfu loku ngeke kwenteke, kodvwa kuNkulunkulu tonkhe tintfo tingenteka.”
27 Phetro watsi kuye: “Nkhosi, sishiye tonkhe tintfo sakulandzela; yini-ke lesitayitfola?”
28 Jesu watsi kubo: “Ngicinisile ngitsi kini: Nakwentiwa tintfo kabusha, lapho iNdvodzana yemuntfu ihlala esihlalweni sebukhosi lesikhatimulako, nani nine leningilandzele nitawuhlala etihlalweni tebukhosi letilishumi nakubili, nehlulele tive letilishumi nakubili taka-Israyeli.
29 Nobe ngubani loshiye tindlu, banakabo, bodzadzewabo, uyise, unina, nobe bantfwana nobe emasimu ngenca yami, utawutfola loku sekuphindvwe kanyenti, atfole nekuphila lokuphakadze.
30 “Kodvwa labanyenti lababekucala bayawuba bekugcina, nalababekugcina babe bekucala.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 19
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
5 Ngako-ke lingisani Nkulunkulu njengebantfwana labatsandzekako,
2 futsi chubekani nihamba ngelutsandvo, njengobe nje naKhristu anitsandza waphindze watinikela ngenca yenu njengemnikelo nemhlatjelo loliphunga lelimnandzi kuNkulunkulu.
3 Budlundlulu nayo yonkhe inhlobo yekungcola kanye nebukhali akungaphatfwa ngisho nekuphatfwa emkhatsini wenu, njengobe loku kungabafaneli labangcwele;
4 kanjalo nekutiphatsa lokulihlazo, inkhulumo lengenangcondvo, nekuhhalatisa lokwenyanyekako, lokutintfo letingakafaneli, kodvwa esikhundleni saloko akubongwe Nkulunkulu.
5 Ngobe niyakwati loku, futsi niyabona kutsi kute sidlundlulu, umuntfu longcolile, nobe lobukhali—lokusho kukhonta titfombe—lonelifa eMbusweni waKhristu newaNkulunkulu.
6 Akubete umuntfu lonidukisa ngemavi lalite, ngobe ngenca yetintfo letinjalo lulaka lwaNkulunkulu lutawufikela bantfu labangalaleli.
7 Ngako ningahlanganyeli nabo;
8 ngobe nake naba sebumnyameni, kodvwa nyalo senisekukhanyeni eNkhosini. Chubekani nihamba njengebantfwana bekukhanya,
9 ngobe titselo tekukhanya tifaka ekhatsi lonkhe luhlobo lwetintfo letinhle, kulunga neliciniso.
10 Chubekani niciniseka kutsi yini leyemukelekako eNkhosini;
11 yekelani nekwenta imisebenti yebumnyama lengasiti ngalutfo, kodvwa yembuleni, nivete loko lengiko.
12 Ngobe kudlisana emahloni ngisho nekutisho tintfo labatenta ekusitsekeni.
13 Tonkhe tintfo letembulwako tivetwa ngekukhanya, ngobe konkhe lokuvetiwe kukukhanya.
14 Ngako kubhaliwe kutsi: “Phaphama wena lolele, uvuke ekufeni, futsi Khristu utakukhanyisela.”
15 Caphelisisani kutsi indlela lenihamba ngayo ayifani neyebantfu labangakahlakaniphi kodvwa ifana neyebantfu labahlakaniphile,
16 nisisebentise kahle sikhatsi senu, ngobe emalanga mabi.
17 Ngako yekelani kuba ngulabete ingcondvo, kodvwa chubekani nicondza kutsi iyini intsandvo yaJehova.
18 Ningadzakwa liwayini, ngobe loku kuholela ekutiphatseni lokubi, kodvwa chubekani nigcwala umoya longcwele.
19 Hlabelelanani tihlabelelo, tingoma tekudvumisa, netingoma tekukhonta Nkulunkulu, nihlabele futsi nidvumise Jehova etinhlitiyweni tenu,
20 ngaso sonkhe sikhatsi nibonga Nkulunkulu longuBabe wetfu, ngako konkhe, egameni leNkhosi yetfu Jesu Khristu.
21 Tfobelanani ngekwesaba Khristu.
22 Bafati abatfobele emadvodza abo kube shengatsi batfobela iNkhosi,
23 ngobe indvodza iyinhloko yemkayo njengobe nje naKhristu ayinhloko yelibandla, futsi angumsindzisi walomtimba.
24 Ecinisweni, njengobe libandla lititfoba kuKhristu, nebafati kufanele batitfobe emadvodzeni abo kuto tonkhe tintfo.
25 Madvodza, chubekani nitsandza bafati benu njengobe nje naKhristu alitsandza libandla futsi watinikela ngenca yalo,
26 kuze alingcwelise, alihlambulule ngekuligeza ngemanti asebentisa livi,
27 khona atewuliletsa kuye likhatimula, lingenabala, lingenasici, nanobe yini lenjengalena, kodvwa libe ngcwele futsi lingasoleki.
28 Ngalendlela, emadvodza kufanele atsandze bomkawo njengobe atsandza imitimba yawo. Loyo lotsandza umkakhe utitsandza yena,
29 ngobe kute umuntfu lowake watondza umtimba wakhe, kodvwa uyawondla aphindze awunakekele, njengobe naKhristu enta kulo libandla,
30 ngobe singemalunga emtimba wakhe.
31 “Ngenca yaloko indvodza iyawushiya uyise nenina ihlale nemkayo, futsi laba lababili bayawuba nyamanye.”
32 Lemfihlo lengcwele yinkhulu. Ngako ngikhuluma mayelana naKhristu nelibandla.
33 Nome kunjalo, nguloyo naloyo kini akatsandze umkakhe njengobe atitsandza yena; nemfati kufanele abe nenhlonipho lenkhulu ngendvodza yakhe.
Tfumela
Tfumela
I-NEW WORLD TRANSLATION OF THE HOLY SCRIPTURES
Efesu 5
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
21 Batsi nasebasondzela eJerusalema, befika eBhethifage, eNtsabeni Yemincuma, Jesu watfuma bafundzi bakhe lababili,
2 watsi kubo: “Hambani niye kulela dolobha, nitawutsi nanifika khona nikhandze imbongolo ikhungwe nelitfole layo; nibotikhumula nite nato lapha.
3 Nakunemuntfu losho lokutsite kini, nibotsi kuye: ‘INkhosi iyatidzinga.’ Utawubese uninika tona ngekushesha.”
4 Loku kwenteka kute kugcwaliseke loko lokwashiwo ngumphrofethi nakatsi:
5 “Tjelani indvodzakati yaseSiyoni, nitsi: ‘INkhosi yakho iyeta kuwe futsi itfobekile, igibele imbongolo, yebo litfole lembongolo.’”
6 Ngako labafundzi bahamba benta loko Jesu labebatjele kona.
7 Bayiletsa lembongolo nelitfole layo, bagaca tingubo tabo tangetulu etikwato, Jesu wase ugibela kulelitfole.
8 Bantfu batsatsa tingubo tabo tangetulu batendlala emgwacweni, kantsi labanye bakha emacembe etihlahla, bawabeka khona lapho emgwacweni.
9 Sicumbi lesasimlandzela nalesasihamba embikwakhe samemeta satsi: “Siyacela, sindzisa iNdvodzana yaDavide! Ubusisiwe loyo lota ngeligama laJehova! Sicela umsindzise, wena losezulwini!”
10 Ngako watsi nakangena eJerusalema, kwanyakatela lonkhe lidolobha, bantfu batsi: “Ngubani lona?”
11 Lesicumbi sebantfu satsi: “Lona nguJesu, umphrofethi waseNazaretha yaseGalile!”
12 Jesu wangena ethempelini wacosha bonkhe lebebatsengisa nalabebatsenga, waketula nematafula alabo lebebantjintja timali kanye netitulo talabo lebebatsengisa ematuba.
13 Wase utsi kubo: “Kubhaliwe kutsi: ‘Indlu yami kutawutsiwa yindlu yemthantazo,’ kodvwa nine niyenta umhume wetigelekece.”
14 Kwase kufika bantfu labatimphumphutse nalabatinchute, futsi wabelapha.
15 Baphristi labakhulu netati temtsetfo batfukutsela ngesikhatsi babona letimangaliso labetenta kanye nalabafana lebebamemeta ethempelini batsi: “Siyacela, sindzisa iNdvodzana yaDavide!”
16 Base batsi kuye: “Uyeva yini kutsi batsini?” Jesu watsi kubo: “Yebo ngiyeva. Anizange nikufundze yini loku: ‘Wena wente kutsi bantfwana netinswane bakudvumise’?”
17 Wase uyabashiya wahamba kulelidolobha waya eBhetani, wafike wacitsa busuku khona.
18 Ekuseni kakhulu, nasabuyela edolobheni, abesalambile.
19 Wase ubona sihlahla semkhiwa eceleni kwendlela futsi waya kuso, kodvwa akazange atfole lutfo ngaphandle kwemacembe nje kuphela. Watsi kuso: “Akungabe kusavela sitselo kuwe kute kube phakadze.” Lesihlahla sabuna ngaso leso sikhatsi.
20 Nabakubona loku, bafundzi bakhe bamangala, batsi: “Kwentiwe yini kutsi lesihlahla semkhiwa sivele sibune?”
21 Jesu wabaphendvula watsi: “Ngicinisile ngitsi kini: Nangabe ninekukholwa futsi ningangabati, ngeke nigcine ngekwenta loku lengikwente kulesihlahla semkhiwa, kodvwa nitawutsi kulentsaba: ‘Suka lapha ujikeke elwandle,’ kuvele kube njalo.
22 Tonkhe tintfo lenitithantazela ngekukholwa nitawutitfola.”
23 Nasangenile ethempelini, kwefika baphristi labakhulu nemadvodza lamadzala ngesikhatsi asafundzisa, batsi kuye: “Letintfo utenta ngaliphi ligunya, futsi ngubani lokunike leligunya?”
24 Jesu wabaphendvula watsi: “Nami ngitanibuta intfo yinye. Nangabe ningitjela, nami ngitanitjela kutsi ngilitsatsaphi ligunya lekwenta letintfo:
25 Johane abelitsetsephi ligunya lekubhabhatisa? Abelitsetse ezulwini yini nobe kubantfu?” Base bacala kukhuluma bodvwa batsi: “Nasitsi: ‘Ezulwini,’ utawutsi: ‘Animkholwanga ngani-ke?’
26 Kodvwa nasitsi: ‘Kubantfu,’ siyasesaba lesicumbi sebantfu ngobe sitsatsa Johane njengemphrofethi.”
27 Ngako bamphendvula batsi: “Asati.” Jesu wase utsi kubo: “Nami-ke ngeke nginitjele kutsi ngilitsatsaphi ligunya lekwenta letintfo.
28 “Nicabangani? Lomunye umuntfu abenebantfwana lababili. Waya kulona wekucala watsi: ‘Mntfwanami, hamba uyewusebenta ensimini yami yemagilebisi lamuhla.’
29 Lomntfwana watsi kuye: ‘Ngitakuya babe,’ kodvwa akazange aye.
30 Waya nakulona wesibili wafike washo lokufanako. Yena wamphendvula watsi: ‘Ngeke ngiye.’ Kodvwa ngemuva kwaloko watisola wase uyaya.
31 Ngubani kulaba lababili lowente loko lobekufunwa nguyise?” Batsi kuye: “Ngulona wesibili.” Jesu wase utsi: “Ngicinisile ngitsi kini: Batselisi netingwadla bangena embili kunani eMbusweni waNkulunkulu.
32 Ngobe Johane weta kini enta kulunga kodvwa anizange nimkholwe. Nobe kunjalo, batselisi netingwadla bamkholwa, kepha nome nine nakubona loko anizange nitisole futsi nimkholwe.
33 “Nangu lomunye umfanekiso: Bekukhona umuntfu lowalima insimu yemagilebisi, wayibiyela, wagubha litje lekuhlutela, waphindze wakha nembhoshongo, futsi wayicashisa kubalimi wase uyahamba uya endzaweni lekhashane.
34 Nasekufika sikhatsi sekuvuna, watfumela tisebenti kutsi tiye kulabalimi tiyewulandza titselo takhe.
35 Kodvwa labalimi batibamba letisebenti, lesinye basishaya, lesinye basibulala, kantsi lesinye basigcoba ngematje.
36 Waphindze watfumela letinye tisebenti letinyenti kunaleti tekucala, kodvwa benta lokufanako nakuto.
37 Ekugcineni watfumela indvodzana yakhe, watsi: ‘Batayihlonipha lendvodzana yami.’
38 Kodvwa batsi nabayibona, labalimi bakhuluma bodvwa batsi: ‘Lena ngiyo indlalifa; kotani siteyibulala kute sitfole lifa layo!’
39 Bayibamba, bayihudvulela ngephandle kwalensimu, bayibulala.
40 Ngako-ke nasabuya lomnikati walensimu utawubentani labalimi?”
41 Batsi kuye: “Njengobe bababi, utawubabulala ngesihluku futsi lensimu yakhe ayinike labanye balimi labatamnika titselo nasekufika sikhatsi sato.”
42 Jesu wase utsi kubo: “Anizange nifundze yini emiBhalweni kutsi: ‘Litje lelaliwe bakhi seligucuke laba litje lekusimisa leliyinhloko. Lelitje livela kuJehova, futsi liyasikhanga’?
43 Kungako ngitsi kini: UMbuso waNkulunkulu utawutsatfwa kini unikwe sive lesitsela titselo tawo.
44 Umuntfu lowela etikwalelitje utawufihlika. Naloyo leliwela kuye litawumsila.”
45 Baphristi labakhulu nebaFarisi batsi nabeva lemifanekiso babona kutsi usho bona.
46 Nanobe bebafuna kumbamba, besaba lesicumbi sebantfu ngobe besimtsatsa njengemphrofethi.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 21
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Lesibili, May 30
Bonkhe abadvumise libito laSimakadze [Jehova.]
Imibhalo leminyenti iyaveta kutsi libito laNkulunkulu libalulekile nekutsi kufanele lingcweliswe. (Eksodusi 3:15, NW; Tihlabelelo 83:18;, NW; Isaya 42:8; 43:10, NW; Johane 17:6, 26; Imisebenti 15:14) Jehova waphefumulela babhali beliBhayibheli kutsi basebentise libito lakhe tikhatsi letitinkhulungwane emibhalweni yesandla yasendvulo. (Hezekeli 38:23, NW.) Ngako nangabe bahumushi bangalisebentisi libito laNkulunkulu, basuke bangamhloniphi Jehova. Lamuhla bunyenti bufakazi lobukhombisa kutsi kufanele silisebentise libito laJehova. LiHumusho Lemhlaba Lomusha lelibuketiwe langa-2013 lisebentisa libito laNkulunkulu tikhatsi letingu-7 216. Loko kusho kutsi libito laNkulunkulu lengetwe tikhatsi letisitfupha kulelihumusho. Lengetwe tikhatsi letisihlanu ngobe litfolakele Emiculwini yaseLwandle Lolufile lesandza kushicilelwa. (Litfolakala tikhatsi letisihlanu ku-1 Samuweli 2:25; 6:3; 10:26; 23:14, 16. Kwesitfupha lengetwa kuTikhulu 19:18, ngobe kwadadishwa ngekucophelela imiBhalo yesandla yasendvulo. w15 12/15 2:5, 6
Lesitsatfu, May 31
Hlalani ninelutsandvo lwebuzalwane.
Lamuhla sinematfuba lamanyenti lesingawasebentisa kute sikhombise lutsandvo lwebuzalwane, ngaphambi kwekucala kwekuhlupheka lokukhulu. Bazalwane betfu labanyenti bayahlupheka ngenca yekutamatama kwemhlaba, tikhukhula, tiphepho, ema-tsunami naletinye tehlakalo temvelo. Labanye bazalwane babeketelela kuphatfwa kabi. (Matewu 24:6-9) Kuphindze kube netinkinga tetimali tamalanga onkhe letibangelwa kuphila kulelive lelibi. (Sembulo 6:5, 6) Nobe kunjalo, njengobe bazalwane betfu babanetinkinga letinyenti, sivulekelwa ngematfuba lamanyenti ekukhombisa indlela lesibatsandza ngayo. Ngisho nobe lelive lesiphila kulo lite lutsandvo, kufanele sichubeke sikhombisa lutsandvo lwebuzalwane.
Lesine, June 1
Lulwimi lolumnandzi lungatsambisa ematje.
Ngisho nalapho lotsite akhuluma intfo lesitfukutselisako, sitawube senta kahle kakhulu nasimphendvula ngemusa. (Taga 15:1) Nasi sibonelo: Indvodzana leseminyakeni yekutfomba lekhuliswe ngunina ayedvwa, beyenta shengatsi ikhonta Jehova kantsi yenta netintfo letimbi. Dzadze lotsite ebandleni lobekatsi ulilela lomake watsi kuye: “Cha kukwehlulile kufundzisa lomntfwana.” Lomake wacabanga, wase utsi: “Kona akuhambi kahle kwanyalo kodvwa solo ngisamfundzisa. Sesitawubona ngemuva kwe-Amagedoni.” Ngesizatfu sekutsi lomake waba nemoya lophansi futsi waphendvula ngemusa, bachubeka babangani nalodzadze. Lendvodzana yeva ngaloko unina lakusho futsi kwayisita yabona kutsi usayetsemba kutsi isengashintja. Ngako yabashiya bangani lababi, yabhajatiswa futsi ngekuhamba kwesikhatsi yasebenta eBethel. Ngaso sonkhe sikhatsi nasikhuluma nebazalwane betfu, emalunga emndeni, ngisho nalapho sikhuluma nebantfu lesingabati, emavi etfu kufanele ‘abe nemusa, futsi avangwe ngeluswayi.’


text:
1. LICINISO LEKUCALA
NKULUNKULU UYAKUTSANDZA FUTSI UKUBEKELE LIPULANI LELIMANGALISAKO NGEMPHILO YAKHO.
LUTSANDVO LWANKULUNKULU
Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo, kute kutsi nome ngubani lokholwa ngiyo angabhubhi, kodvwa abe nekuphila lokuphakadze. (Johane 3:16)
LIPULANI LANKULUNKULU
Mine ngitele kwehutsi bantfu babe nekuphila, babe nako kuphuphume. (Johane 10:10).
Akusibo bonkhe labayiphilako lemphilo lephuphumako ngobe...
2. LICINISO LESIBILI
UMUNTFU WONILE FUTSI WEHLUKENE NANKULUNKULU, NGAKO-KE AKALWATI LUTSANDVO LWANKULUNKULU NELIPULANI LAKHE NGEMPHILO YAKHE.
UMUNTFU WONILE
Bonkhe bantfu bonile, bakhashane kakhulu nenkhatimulo yaNkulunkulu. (Roma 3:23)
Umuntfu bekadalelwe kutsi abe ngumngani waNkulunkulu, kodvwa umuntfu wakhetsa kuhamba ngeyakhe indlela, ngako-ke libhayibheli likubita ngekutsi sono.
UMUNTFU WEHLUKENE NANKULUNKULU
Inkhokhelo yesono kufa; kodvwa sipho semusa saNkulunkulu sikuphila lokuphakadze ngaKristu Jesu; Inkhosi yetfu. (Roma 6:23)
Nkulunkulu ungcwele, umuntfu usoni. Kunemkhatsi lomkhulu phakatsi kwaNkulunkulu nemuntfu. Umuntfu utama ngayo yonkhe indlela kususa lomkhatsi kute bahlangane naNkulunkulu. Utama kuphila imphilo lenhle ngekuya esontfweni, kusita labahluphekako, kodvwa konkhe loku akusiti ngalutfo.
Liqiniso lesitsatfu ngilo lodvwa lelisinika impenavulo kulenkinga
3. LICINISO LESITSATFU
JESU KRISTU NGUYE YEDVWA INDLELA LESINGAFIKA NGAYO KUNKULUNKULU. YENA WASIFELA. NGAYE UNGAMATI NKULUNKULU NELUTSANDVO LWAKHE, KANYE NELIPULANI LAKHE NGEKUPHILA KWAKHO.
WAFA WAPHINDZE WAVUKA KULABAFILE
Emvakwekuhlupheka kwakhe kwaphela emalanga langemashumi lamane avukile ekufeni. Wativeta kubo ngetindlela letinyenti letaticinisa ngalokungangabateki kutsi uyaphila; wabonwa ngabo akhuluma kubo ngembuso waNkulunkulu. (Imisebenti yebaPhostoli 1:3)
NGUYE YEDVWA LOYINDLELA
Jesu watsi kuye: "Mine ngiyindlela, neliciniso, nekuphila. Kute longeta kuBabe nakangeti ngami." (Johane 14:6)
Nkulunkulu usivalile lesikhala lesihlukanisa tsine naye, ngekutfumela iNdvodzana yakhe Jesu Kristu, kutsi itekusifela esiphambanweni.
Akukeneli kwati lamaciniso lamatsatfu kuphela.
4. LICINISO LESINE
SIFANELE KUTSI KUBE NGULOYO NALOYO AMEMUKELE JESU KRISTU ABE YINKHOSI NEMSINDZISI WAKHE KUTSI SILWATI LUTSANDVO LWANKULUNKULU NELIPULANI LAKHE NGEKUPHILA KWETFU.
SIFANELE KUMEMUKELA KRISTU NGEKUKHOLWA
Kepha bonkhe labamemukela, ngekukholwa egameni lakhe, wabapha emandla ekutsi babe bantfwana baNkulunkulu. (Johane 1:12)
Empeleni kusindziswa kwenu ngekukholwa kuya ngemusa, futsi loko akuveli kini, sipho nje saNkulunkulu. Loko akuveli ngemisebenti, funa babekhona labatibongako. (Basefesu 2:8,9)
KRISTU SIMEMUKELE NGEKUMMEMA KUTSI ANGENE ETIMPHILWENI TETFU
Lalela la, ngime emnyango ngiyanconcotsa: nangabe umuntfu eva livi lami; avule umnyango, mine ngitawungena kuye, ngidle naye, naye adle nami. (Sembulo 3:20).
Nguyiphi inhlitiyo lemele imphilo yakho na?
Nguyiphi inblitiyo lofisa futsi longatsandza kutsi kube ngiyo lemele imphilo yakho na?
Loku lokulandzelako kuchaza kutsi ungamemukela kanjani Kristu
UNGAMEMUKELA KRISTU KHONA NYALO
Mcele kutsi akwentele loko lekakutsembisile. Yena unaka kakhulu lokufiswa yinhlitiyo yakho kunalokushoko ngemlomo wakho ungakhuleka ngalendlela lelandzelako.
"Nkhosi Jesu, ngiyakudzinga. Kadze ngitiphatsele mine imphilo yami, ngaloko ngonile kuwe. Ngiyabonga kutsi ungitsetselele tono tami. Ngena emphilweni yami uyibuse. Ngente ngibe nguloko lotsandza kutsi ngibe nguko."
Ngabe lomthandazo usho kona yini loko, lokufiswa yinhlitiyo yakho?
Nangabe usho kona, wuthandaze nyalo, Kristu utawungena emphilweni yakho njengekwetsemba kwakho.
UNGATI KANJANI KUTSI KRISTU SEWUSEMPHILWENI
Sewumemukele yini Kristu kutsi angene emphilweni yakho na?
Ngekwesetsembiso sakhe lesitfolakala kuSembulo 3:20, ukuphi Kristu? Utsite utawungena emphilweni yakho. Angakuyenga yini?
Wati ngani kutsi Nkulunkulu sewuwuphendvulile umthandazo wakho? (ngekwetsemba Nkulunkulu neLivi lakhe)
LIBHAYIBHELI LIBATSEMBISA KUPHILA LOKUPHAKADZE BONKHE LABAMEMUKELAKO KRISTU (I Johane 5:11-13)
Mbonge Nkulunkulu ngetikhatsi tonkhe ngekutsi Kristu usemphilweni yakho. Ushito kutsi angeke akushiye nanini (Emahebheru 13:5). Ungati kutsi Kristu usemphilweni yakho nekutsi unekuphila lokuphakadze ngenca yesitsembiso sakhe.
Sitawutsini ngemizwa
UNGAHAMBI NGEMIZWA
UmKristu uphila ngekukholwa Nkulunkulu naloko lakushoko eBhayibhelini.
Setsembiso saNkulunkulu ngusona siligunya letfu.
Lomfanekiso wemoto ukhombisa liciniso lelibhayibheli, kukholwa nemizwa kutsi kusebenta kanye emphilweni yakho yebuKristu.
- Liciniso linemandla ekusihola.
- Sihlanganiswa nemandla eliciniso ngekukholwa.
- Sisalalela liciniso, imizwa yetfu ilandzela ngendlela lengiyona yona.
- Setsemba Nkulunkulu neliciniso lakhe, hhayi imizwa yetfu.
NYALO LOSEWUMEMUKELE KRISTU
Ngesikhatsi umamukela Kristu tinyenti tintfo letentekako:
- Kristu ungena emphilweni yakho (Sembulo 3:20, kubaseKholose 1:27)
- Tono takho titsetselwe (KubaseKholose 1:14)
- Sewungumtfwana waNkulunkuiu (Johane 1:12)
- Sewutawucala kulati lipulani laNkulunkulu nenhloso yakhe ngemphilo yakho (Johane 10:10)
Ucabanga kutsi ikhona yini intfo lengenteka lencono kunekwemukela Kristu?
Ungatsandza kubonga Nkulunkulu ngemthandazo nyalo ngaloko lakwentele kona?
Kubonga Nkulunkulu kukhombisa kukholwa kwakho.
Asikhuleke.
UNGAKHULA KANJANI EMOYENI
NjengemKristu kudzingeka kutsi ukhule.
Letincomo letilandzelako tingakusita.
- Thandaza kuNkulunkulu onkhe emalanga (Johane 15:7)
- Fundza livi laNkulunkulu onkhe emalanga (Tento 17:11 )
- Fakazela Kristu ngemphilo nangalokukhulumako (Matewu 4:19 na Johane 15:8)
- Tsemba Nkulunkulu kuyo yonkhe intfo lecondzene nekuphila kwakho (1 Phetro 5:7)
- Vumela Nkulunkulu kutsi akuhole aphindze akunike emandla ekuphila ngekufakaza kwakho (BaseGalathiya 5:16,17 Imisebenti yabaPhostoli 1:8)
LIBANDLA LIBALULEKILE
Tikhuni tivutsa kahle uma tihlanganisiwe, kodvwa uma ukhipha lesinye sivutsa usibeka eceleni siyacisha. Naweke njengelikholwa ungeke uyiphile imphilo yekukholwa nangabe ungakatihlanganisi nalamanye emakholwa.
Kubalulekile kutsi utihlanganise nalabanye bantfu lase bamemukele Jesu Kristu kutsi abe yiNkhosi neMsindzisi wabo.
Kufanele uye ebandleni lapho bantfu bakholwa kutsi libhayibheli liliciniso, futsi lapho Jesu Kristu ahlonishwa aphindze alalelwe khona. (kumaHebheru 10:25)


text:
Indzaba 64: Solomoni Wakha Lithempeli
NGEMBI kwekuba Davide afe, wanika Solomoni ipulani levela kuNkulunkulu yekwakha lithempeli laJehova. Ngemnyaka wesine wekubusa kwakhe, Solomoni wacala kulakha lelithempeli, futsi kwamtsatsa iminyaka lesikhombisa kulicedza. Emashumi etinkhulungwane temadvodza, tamsita ekulakheni. Lesakhiwo sasibita imali lenyenti, ngoba kwakusetjentiswe igolide kanye nesiliva ekusakheni.
Lelithempeli lalinemakamelo lamabili lamakhulu, njengoba lalinjalo nelithende lekukhontela. Kodvwa lawa wona bukhulu bawo bebuwaphindza kabili lawa elithende lekukhontela. Solomoni wafaka libhokisi lesivumelwane kulelinye lalamakamelo, kwatsi naleti letinye tintfo nato letatihlala ethendeni lekukhontela watifaka kuleli lelinye.
Kwatsi nasekuphelile kwakhiwa kwelithempeli, bantfu bonkhe bahalalisa. Solomoni waguca ngemadvolo embikwelithempeli wathandaza, njengoba umbona kulesitfombe. Watsi kuJehova: ‘Ngisho nemazulu laphakeme, ngeke wenele kuwo. Kangakanani-ke lelithempeli. Noko, Nkulunkulu, mane uwuve umthandazo bantfu bakho labawenta lana kulendzawo.’
Kutsite kube Solomoni acedze kuthandaza, kwehla umlilo uvela ezulwini, wefika washisa umnikelo wetilwane lobewulungisiwe. Kukhanya lokuvela kuJehova kwagcwala lithempeli. Loku kwakukhombisa kutsi abelalele, futsi abelijabulela lelithempeli kanye nalomthandazo Solomoni abewentile. Manje esikhundleni selithende lekukhontela, lithempeli laba yindzawo bantfu labacala kuta kuyo kutewukhonta.
Kwendlula iminyaka leminyenti Solomoni abusa kahle, futsi bantfu bebajabula. Kodvwa wabese sewushada nemakhosikati lamanyenti lavela kulamanye emave, labengamkhonti Jehova. Uyambona yini lomunye wawo lana esitfombeni akhulekela sithico? Ekugcineni emakhosikati akhe amenta wakhonta labanye bonkulunkulu. Uyati kutsi yini leyenteka ngalesikhatsi Solomoni asenta loko? Abengasabaphatsi kahle bantfu. Waba nenhlitiyo lembi, futsi loku kwayicedza injabulo yebantfu.
Loku kwenta kutsi Jehova amtfukutselele Solomoni, ngako wakhuluma naye watsi: ‘Njengoba sewente nje, ngitawutsatsa umbuso etandleni takho, ngiwunike lomunye umuntfu. Angeke ngikwente loko ngesikhatsi sakho, kodvwa ngiyawukwenta nasekubusa indvodzana yakho. Angeke ngiwutsatse wonkhe umbuso kuyo.’ Ase sibone kutsi loku kwenteka njani.
1 Tikhronike 28:9-21; 29:1-9; 1 Emakhosi 5:1-18; 2 Tikhronike 6:12-42; 7:1-5; 1 Emakhosi 11:9-13.
Imibuto
- Kwamtsatsa sikhatsi lesingakanani Solomoni kucedza kwakha lithempeli laJehova, futsi kungani kwabita imali lenyenti kangaka?
- Abemangakhi emakamelo lamakhulu alelithempeli, futsi yini leyafakwa ekamelweni lelisekhatsi?
- Solomoni watsini emthandazweni wakhe nasekuphelile kwakhiwa kwelithempeli?
- Wakukhombisa njani Jehova kutsi ujabulile ngemthandazo waSolomoni?
- Bafati baSolomoni bamenta wentani, futsi yini leyenteka kuye?
- Kungani Jehova amtfukutselela Solomoni, futsi watsini kuye?
Imibuto leyengetiwe
- Fundza 1 Tikhronike 28:9, 10.
Nasibuka emavi aDavide lasencwadzini ya-1 Tikhronike 28:9, 10, yini lokufanele silwele kuyenta ekuphileni kwetfu kwamalanga onkhe? (Hla. 19:14; Fil. 4:8, 9)
- Fundza 2 Tikhronike 6:12-21, 32-42.
Solomoni wakhombisa njani kutsi asikho sakhiwo lesakhiwe ngumuntfu lesingahlala Nkulunkulu Losetikwako Konkhe? (2 Khr. 6:18; Imis. 17:24, 25)
Emavi aSolomoni latfolakala ku-2 Tikhronike 6:32, 33, akhombisani ngaJehova? (Imis. 10:34, 35; Gal. 2:6)
- Fundza 2 Tikhronike 7:1-5.
Njengoba bantfwana baka-Israyeli bativa badvonseleka kumdvumisa Jehova nababona tintfo abetentile, tsine lamuhla kufanele kusitsintse kanjani kucabanga ngetibusiso takhe kubantfu bakhe? (2 Khr. 7:3; Hla. 22:22; 34:1; 96:2)
- Fundza 1 Emakhosi 11:9-13.
Indlela yaSolomoni yekuphila ikhombisa kanjani kutsi kufanele sihlale setsembekile kuze kube sekugcineni? (1 Khos. 11:4, 9; Mat. 10:22; Semb. 2:10)